Radzi kecam doa kematian dibuat pembantu Setiausaha Politik PM

BANGI, 13 Zulhijjah 1444H, Ahad – Naib Presiden Parti Pribumi Bersatu Malaysia (Bersatu), Datuk Dr Mohd Radzi Md Jidin mengecam kenyataan dimuat naik seorang pengguna Twitter yang berdoa dan mengharapkan kematian Presiden PAS, Tan Sri Abdul Hadi Awang dan bekas Perdana Menteri, Tun Dr Mahathir Mohamad.

Bekas Menteri Pendidikan itu turut berkongsi pautan hantaran tersebut di Facebook miliknya sambil menjelaskan perkara tersebut diketahui selepas dimaklumkan oleh seseorang individu kepadanya.

“Seorang anak muda berkongsi berita berkaitan hantaran ini dengan saya. Katanya, ‘Teruknya PH ni’!

“Jawab saya, memang teruk dan tiada adab,” katanya.

Kenyataan berkenaan menjadi tular di media sosial dan dipercayai dilakukan oleh pembantu kepada Setiausaha Politik Kanan Perdana Menteri, Shamsul Iskandar Mohd Akin iaitu Ahmad Zaki Yamani.

Malah, hantaran itu turut mendapat respon Perdana Menteri yang meminta permohonan maaf dibuat segera selepas menyifatkan perbuatan berkenaan sebagai biadab.

Sabtu lalu, Abdul Hadi dilaporkan ditahan di hospital susulan keadaan kesihatan yang merosot.

Parkara demikian dimaklumkan anak sulungnya Muhammad Khalil Abdul Hadi dan memohon doa dan solat hajat khusus untuk kesembuhan bapanya yang sedikit merosot sebelum Aidiladha, dan kini menerima rawatan dan pemantauan lanjut oleh pihak doktor di hospital.

Dalam perkembangan terbaharu, pemimpin nombor satu PAS itu semakin beransur baik dan dipindah ke wad biasa berbanding sebelum ini yang Unit Rawatan Koronari (CCU).


Ketua Pemuda PAS Selangor positif COVID-19

BANGI, 25 Ramadan 1442H, Jumaat – Ketua Pemuda PAS Selangor, Hanafi Zulkapli – yang disahkan positif COVID-19 – dipindahkan ke Hospital Sungai Buloh susulan demam berpanjangan dan keadaan badan semakin lemah.

Ketua Pemuda PAS, Senator Ir Khairil Nizam Khirudin memaklumkan, Hanafi sebelum ini menjalani proses kuarantin di Taman Ekspo Pertanian Malaysia (MAEPS), Serdang.

“Saya dapat berita yang menyedihkan hati pada malam semalam dan kalau diikutkan hati, saya nak ke Hospital Sungai Buloh sekarang juga.

“Sahabat saya (Hanafi) sedang menjalani kuarantin di MAEPS terpaksa dipindahkan ke Hospital Sungai Buloh akibat demam berpanjangan dan badan semakin lemah.

“Saya menjadi saksi bahawa beliau adalah petugas dan pimpinan jemaah yang sangat komited menjaga dan menggerakkan jemaah di kala pagi, petang, siang dan malam,” katanya menerusi catatan di Facebook, hari ini.

Dalam kenyataan sama, Khairil turut menekankan bahawa pandemik COVID-19 adalah benar serta menggesa semua pihak menangani virus berkenan.

“Ya Allah, engkau sembuhkanlah sahabat seperjuangan saya ini dan kesemua mereka yang terjejas dengan virus COVID-19.

“Lindungilah kami dan angkatlah wabak ini. Kawan-kawan. The pandemic is real (Pandemik ini benar). Kita wajib bersama melawan virus ini,” katanya.


Al-Quran timbang tara kehidupan mukmin cemerlang

SEMPENA nuzul al-Quran ini marilah sama sama kita menginsafi betapa pentingnya al-Quran di dalam membina kehidupan kita semua.

Al-Quran adalah garis panduan kita semua. Generasi pertama (para sahabat) adalah generasi yang cemerlang bersama al-Quran.

Kecemerlangan mereka bersama al-Quran terus gemilang sehingga dunia telah dapat mereka tadbir dan makmurkan dengan keberkatan penghayatan mereka kepada al-Quran.

Kita semua cukup yakin bahawa kehebatan dan kecemerlangan pasti tercapai selagi mana menjadikan al-Quran dan as-Sunnah serta tuntutan dan larangan syariat sebagai ukuran timbang tara dalam kehidupan mukmin.

Akhirnya, marilah kita sama sama menjinakkan diri kita dengan al-Quran, melazimi membaca, memahami, mentadabbur isinya semoga kita semua menjadi generasi al-Quran dan akhirnya mampu mentadbir serta mengurus watan tercinta ini dengan cemerlang.

Ustaz Zamani Ibrahim
Presiden BERJASA


Tun M mahu bina terminal feri baharu ke Langkawi

BANGI, 23 Rabiulakhir 1444H, Jumaat – Tun Dr Mahathir Mohamad berhasrat membina sebuah terminal feri penumpang baharu ke Langkawi bagi menggantikan terminal sedia ada di Kuala Perlis dan Kuala Kedah, ketika ini.

Negarawan yang juga calon Parti Pejuang Parlimen Langkawi itu berkata, kedua-dua terminal yang dibina di muara sungai kini tidak lagi sesuai.

Ini kerana lumpur dari hulu sungai akan mendap di muara menyebabkan kerja-kerja pengerukan perlu dilakukan secara berkala di laluan feri.

“Kita perlu feri yang banyak keluar masuk ke Langkawi, barulah mudah orang datang ke Langkawi.

“Tetapi malangnya air itu cetek sangat. Cuma waktu air pasang sahaja feri itu boleh masuk, waktu lain tak boleh masuk. Bot yang kecil pun kadangkala tak boleh masuk juga.

“Kalau kita menang dan dapat kuasa, kita buat pelabuhan baharu antara Perlis dengan Kedah yang bukan di muara sungai,” katanya seperti dilapor media tempatan, hari ini.

Beliau memberitahu, cadangan membina terminal feri baharu itu ibarat tidak diambil berat oleh kerajaan sebelum ini.

Malah beliau pernah bercakap kepada Menteri Besar Perlis untuk melakukan kerja penggalian di kawasan berkenaan, namun tiada tindakan segera dibuat dan kerja itu hanya dilakukan baru-baru ini.


15,785 kes tipu dalam talian direkod tempoh dua tahun

BANGI, 22 Muharram 1443H, Selasa – Polis berjaya menahan dua suspek dipercayai dalang utama kes penipuan penjualan barangan elektronik secara atas talian.

Penahanan itu dibuat susulan pihak polis mengesan kewujudan kes penipuan penjualan barangan elektronik menerusi akaun Instagram atas nama ‘Beauty_Saranghae’.

Suspek warga tempatan berusia 32 dan 53 tahun yang ditahan pada 9 Ogos lalu itu, direman bagi membantu siasatan yang dijalankan di bawah Seksyen 420 Kanun Keseksaan.

Pengarah Jabatan Siasatan Jenayah Komersil PDRM, Datuk Mohd Kamarudin Md Din berkata, setakat ini, sejumlah 64 kes sedang disiasat membabitkan akaun Instagram terbabit melibatkan nilai kerugian mencecah RM153,759.

Beliau berkata, berdasarkan siasatan, modus operandi yang digunakan adalah dengan mengiklankan pelbagai barangan elektronik pada harga lebih murah daripada pasaran.

“Pembeli yang berminat kemudiannya akan diarahkan untuk membuat bayaran ke dalam akaun yang diberikan.

“Namun, setelah pembayaran dibuat, barangan yang dijanjikan tidak diterima,” katanya dalam kenyataan, hari ini.

Mohd Kamarudin berkata, sepanjang 2019 hingga 30 Ogos 2021, polis telah menyiasat sejumlah 15,785 kes penipuan secara atas talian atau e-Commerce melibatkan kerugian keseluruhan RM110,596,301,37.

Katanya, sejumlah 3,512 kes dicatatkan pada tahun 2019 dengan kerugian RM28,033,387.22 dan tahun 2020 sejumlah 5,846 kes dicatatkan dengan nilai kerugian mencecah RM41,432,531.48.

“Manakala bagi tempoh Januari hingga 30 Ogos 2021, sejumlah 6,428 kes telah dicatatkan melibatkan kerugian RM41,130,382.67.

“Dalam usaha untuk mencegah kes-kes sebegini dari terus berlaku, pihak polis menggesa orang ramai untuk lebih berhati-hatu dan sentiasa berwaspada apabila membuat pembelian barangan secara atas talian.

“Orang ramai digalakkan untuk membuat semakan pengesahan akaun bank, dan talian telefon melalui laman sesawang http://ccid.rmp.gov.my/semakmule/ untuk mengenalpasti sama ada akaun bank tersebut pernah terlibat dalam kes penipuan ataupun tidak,” katanya.


Kemelut politik: Rupanya pemimpin sibuk nak lepaskan diri

KITA dok fikir setengah mati nak satukan umat, sehinggakan nyawa menjadi gadaian. Malangnya pemimpin politik dok fikir nak lepaskan diri sendiri. Sedangkan mereka sudah menjadi kaya raya, hidup senang lenang, bergenerasi…

Insaflah wahai pemimpin negaraku, amat hina sekali, hanya kerana pentingkan diri, mahu lepaskan diri, kepentingan agama, bangsa dan negara, menjadi taruhan dan gadaian.

Kepentingan diri hanya sementara, kuasa dan harta tidak dibawa ke mana. Tetapi salah percaturan terhadap agama, bangsa dan negara, kita akan dipandang hina buat selama-lama, apabila sudah tergadai semuanya. Insaflah.

Sesungguhnya, aku tidak tahan lagi melihat percaturan umat Melayu Islam ini. Setiap kali tangan bergerak, menaip bait-bait kata, tanpa disedari air mata mengalir di pipi, seorang diri, teringatkan apa akan jadi dengan negara ini, anak cucu cicit yang akan mewarisi.

Tidakkah boleh dihayati, walaupun sedikit, titah ucapan Sultan Perak untuk politik dan masa depan yang lebih baik.

Sampai bilakah setiap pemimpin parti politik Melayu mahu berubah demi agama, bangsa dan negara.

Saya merayu kepada semua pemimpin PN, MN dan PH, sama ada di peringkat pusat mahupun negeri, hayatilah titah ucapan Tuanku Sultan Perak, ketika pelantikan Menteri Besar Perak yang sudah masuk kali ketiga sejak berlangsungnya Pilihan Raya Umum ke-14 (PRU14).

Titah sultan, tiga kali pelantikan ini adalah cerminan kegagalan kepimpinan dalam kalangan ahli politik, bukan kejayaan.

Sama juga yang sedang berlaku di peringkat pusat. Sedang mencipta kegagalan. Perebutan kuasa sangat aktif berlaku, saling jatuh-menjatuh, demi kuasa, demi diri.

Ketika rakyat sedang dihimpit kesempitan hidup akibat wabak COVID-19 dan krisis ekonomi, sepatutnya sebagai pemimpin, kita bercakap soal kebajikan rakyat, untuk senangkan rakyat.

Ini tidak, pemimpin terus mencipta masalah demi masalah. Setiap hari fikirkan, bagaimana untuk mendapat lebih undi, bagi menjatuhkan sesama sendiri, sesama saudara, sebangsa dan seagama.

Sedangkan tugas wakil rakyat itulah yang dipilih oleh rakyat, membawa amanah rakyat, menjaga kebajikan rakyat.

Malangnya, rakyat marhaen yang tidak berdosa, terus menjadi mangsa, akibat percaturan politik dan percaturan untuk melepaskan diri.

Wakil rakyat tidak susah apa, kaya dah. Paling kurang dapat pencen wakil rakyat. Tetapi rakyat bagaimana? Makankah mereka? Berasapkah dapur mereka?

Titah Sultan Perak amat benar dan tepat sekali.

Gajah sama gajah berantakan, pelanduk mati di tengah-tengah.

Benar sekali apa yang dikatakan oleh Saddam Hussein, politics is when you say you are going to do one thing, while intending to do another. Then you do neither what you said, nor what you intended

Dalam kata-kata Saddam Hussein walaupun beliau dilabelkan sebagai ‘diktator’ tetapi sudah dapat mendalami hakikat orang politik sebenar. Kata-kata orang politik ini semuanya pembohong.

Kajian yang dibuat oleh Business Ethics Institute of Malaysia (BEIM) ternyata benar, daripada 15 profesion yang boleh paling boleh dipercayai dari segi integritinya, sehingga yang tidak boleh dipercayai iaitu paling korup,

1. Doktor yang merawat pesakit (paling boleh dipercayai)
2. Guru
3. Profesor
4. Paderi/Imam
5. Saintis
6. Hakim
7. Pembaca berita
8. Wartawan
9. Persatuan Sekerja
10. Polis
11. Penjawat awam
12. Orang biasa (jalanan)
13. Menteri-menteri
14. Ahli perniagaan
15. Pemimpin politik/orang politik (paling tidak boleh dipercayai)
(BEIM, 2006)

Lihat pada angka ke 15, paling tidak boleh dipercayai, adalah orang politik. Pembohong, kata Saddam Hussein. Sama juga berlaku di negara maju seperti Britain.

Inilah akibatnya apabila berpolitik tanpa iman. Berpolitik tidak takutkan mati, tidak takutkan Allah SWT.

Politik untuk diri sediri, penuhkan poket dan buncitkan perut.

Masa, tenaga dan wang ringgit terbuang begitu sahaja, sedangkan rakyat ternanti-nanti sumbangan mereka.

Tidakkah lebih elok, jika masa, tenaga dan wang ringgit digunakan bagi tujuan membantu rakyat marhaen yang memerlukan?

Justeru, marilah semua, kita hayati titah ucapan, Sultan Perak, yang mahukan kita sebagai pemimpin menumpukan fikiran dan tenaga, mentadbir urus negeri/negara secara terbaik bagi kepentingan rakyat.

Amat meloyakan, apabila melihat telatah pemimpin yang menjadi wakil rakyat, sibuk nak bangunkan kawasan masing-masing. Tidak langsung terfikir kawasan di luar daerahnya. Kerana dalam pemikiran dia, kawasan dia perlu dimajukan dan dibandarkan.

Biasalah berlaku, siapa yang menjadi MB maka, kawasan dialah yang akan nampak maju dan pesat membangun.

Semua kawasan di bawah pengawasannya mahu dibandarkan, walaupun kadangkala tidak perlu dibandarkan.

Seolah-olah membandarkan sesuatu tempat itulah petanda maju. Tujuan tidak lain, untuk kekal berkuasa, bagi menunjukkan kepada rakyat bahawa dia buat kerja.

Akhirnya, ada projek tidak berdaya maju dan menjadi gajah putih

Sedangkan petanda maju bukan membandarkan kampung, tetapi melengkapkan kampung dengan segala kemudahan, itulah salah satu tanda maju

Insaflah wahai pemimpin-pemimpin negara politik, pemimpin negeri, pemimpin bahagian, daerah dan kampung. Fikirlah di luar kotak.

Banyak sudah bukti dan aduan diterima, salah guna kuasa. Tiba-tiba tanah hilang begitu sahaja, termasuk rizab Melayu.

Rupa-rupanya telah menjadi tanah Musang King. Hebat kamu menjaga negeri, menjaga tanah, menjaga daerah dan kampung.

Harapkan pagar, pagar makan padi.

Sebelum melabuhkan tinta, kita mahu lihat, kalau boleh, dalam PRU15 akan datang, pilihlah calon yang berkaliber untuk dibawa masuk bertanding, bukan dalam kalangan orang yang sudah menjadi dinasor, berpuluh-puluh tahun dalam politik dan tak pernah mahu pencen. Tibalah masa untuk menjadi mentor dengan memberi laluan kepada muka-muka baharu.

Amat sedih sekali melihat pemimpin politik yang tidak pernah rasa cukup. Bermula dengan dirinya, lepas itu, diwarisi oleh anak-anak dan menantunya. Tidak cukup lagi, diperturunkan kepada cucu cicitnya, kerana mahu terus menongkat langit kuasa.

Saya noktahkan di sini, kerana terlalu letih memikirkan masalah umat, empat rangkap pantun dariku, hamba yang hina ini..

Pemimpin dahulu berjalan kaki
Bertemu rakyat untuk berbakti
Kita fikir setengah nak mati
Pemimpin sibuk nak lepaskan diri

Kajian kata pemimpin itu tak suci
Mereka tidak boleh dipercayai
Akibat nafsu menguasai diri
Iman tercabut dari sanubari

Jika mahu pemimpin dipercayai
Sematkan iman di dalam hati
Ingatlah! suatu hari kita kan mati
Harta, wanita dan takhta tak berguna lagi

Segala di dunia tidak bererti
Hanya amalan dibawa mati
Wahai pemimpin muhasabahlah diri
Moga hidup diberkati Ilahi

Prof Dr Mohd Ridhuan Tee Abdullah


AS serah pesawat pertama CN-235 yang dinaik taraf kepada TUDM

JAKARTA, 9 Muharram 1444H, Ahad – Tentera Laut Amerika Syarikat (AS) telah menyerahkan kepada Tentera Udara Diraja Malaysia (TUDM) pesawat pengangkut CN-235 pertama daripada tiga pesawat jenis itu yang diubah suai kepada pesawat rondaan maritim.

Penyerahan pesawat pertama itu dibuat hanya tiga tahun setengah selepas AS menandatangani Surat Tawaran dan Penerimaan untuk mula meningkatkan keupayaan dan kerjasama antara tentera AS dan Malaysia.

Dalam satu kenyataan, Tentera Laut AS memaklumkan usaha itu dibuat melalui program Meningkatkan Kapasiti Rakan Kongsi Tentera Laut Amerika Syaikat, sejajar dengan Inisiatif Keselamatan Maritim kerajaan AS.

Inisiatif itu bertujuan membantu kerajaan Malaysia dalam meningkatkan keselamatan maritim dan kesedaran domain maritim dalam Zon Ekonomi Eksklusif Malaysia.

“Program CN-235 Malaysia akan meningkatkan keupayaan perisikan, pengawasan dan tinjauan Malaysia,” kata Pengarah bagi Kerjasama Keselamatan Markas Sistem Udara Tentera Laut, Ron Weinberger.

Ia secara langsung akan menyokong usaha Malaysia dan AS untuk memastikan keselamatan global di rantau Markas Indo-Pasifik, katanya.

Pesawat CN-235 di bawah projek itu diterbangkan ke Indonesia untuk fasa ujian pada September 2020, dengan penerbangan sulung dilakukan pada Oktober 2021.

Kerja-kerja menyiapkan dua lagi pesawat CN-235 untuk TUDM dan beberapa stesen darat diteruskan serta dijangka siap sepenuhnya pada 2022, menurut kenyataan itu.

CN-235 adalah pesawat pengangkut jarak sederhana menggunakan enjin berkembar yang dihasilkan syarikat aeroangkasa Indonesia PT Dirgantara dan Construcciones Aeronáuticas SA dari Sepanyol. – Bernama


Bekas doktor pelatih cuba bunuh diri kes lama

KOTA BHARU, 7 Syawal 1443H, Ahad – Perkongsian seorang bekas doktor pelatih di media sosial yang mendakwa menjadi mangsa buli secara emosi di sebuah hospital kerajaan di Kelantan sehingga menyebabkan berlaku cubaan bunuh diri, adalah kes lama.

Pengarah Jabatan Kesihatan Negeri Kelantan (JKNK), Datuk Dr Zaini Hussin berkata, kes berkenaan yang berlaku pada tahun 2019 itu telah ditutup dan dianggap selesai, kerana dakwaan itu tidak dapat dibuktikan dengan jelas, namun kini ia ditularkan kembali.

“Kita melihat laporan tersebut, ia tidak dinyatakan siapa yang menulis, menyebabkan kita sukar untuk mengenal pasti sama ada pengadu adalah doktor siswazah atau sebaliknya.

“Sekiranya ada laporan yang lebih khusus, kita sentiasa bersedia untuk melakukan siasatan lanjut dan memastikan mereka (mangsa buli) akan mendapat pembelaan sekiranya kejadian benar-benar berlaku,” katanya selepas hadir Majlis Sambutan Hari Asma Sedunia Peringkat Hospital Raja Perempuan Zainab II (HRPZ II) dan pelancaran Klinik Asma Teruk di HRPZ II, di sini hari ini.

Terdahulu tular di media sosial mengenai perkongsian seorang bekas doktor pelatih yang mendakwa mengalami penderaan emosi, selain dikutuk dan terpaksa bekerja lebih masa walaupun syif sudah tamat sepanjang ditempatkan di Jabatan Pembedahan, di sebuah hospital kerajaan di Pantai Timur.

Menurut perkongsian itu juga, akibat daripada penderaan emosi itu beliau turut melakukan cubaan membunuh diri sebanyak dua kali selain beliau juga telah melaporkan perkara itu kepada Timbalan Pengarah namun tiada sebarang tindakan lanjut yang diambil.

Mengulas lanjut, Dr Zaini berkata, JKNK mengadakan perjumpaan secara berkala iaitu sekitar satu hingga tiga kali sebulan untuk mendengar masalah mereka.

“Kita di JKNK, serta jabatan-jabatan dan juga pakar-pakar ingin membantu mereka (doktor pelatih) bagi memastikan mereka menjadi pegawai perubatan yang terbaik. Dan kita juga mempunyai unit kaunseling yang mengalukan kedatangan mereka untuk mendapatkan bantuan sekiranya mereka mempunyai masalah,” katanya. – Bernama


WHO kumpul bukti kemungkinan jenayah perang di Ukraine

KYIV, 7 Syawal 1443H, Ahad – Pertubuhan Kesihatan Sedunia (WHO) sedang mengumpul bukti bagi kemungkinan siasatan jenayah perang terhadap serangan Russia yang dikatakan sudah didokumenkan mengenai kemudahan penjagaan kesihatan di Ukraine.

Pengarah Kecemasan WHO, Mike Ryan, dalam lawatan tanpa pengumuman bersama ketua WHO Tedros, Adhanom Ghebreyesus, memberitahu sidang akhbar di sini adalah menjadi tanggungjawab jelas pihak yang bertelagah untuk mengelak daripada menyerang kemudahan kesihatan.

Namun, WHO sudah mendokumenkan 200 serangan ke atas hospital dan klinik di negara itu.

“Serangan yang disengajakan ke atas kemudahan penjagaan kesihatan adalah pelanggaran undang-undang kemanusiaan antarabangsa dan oleh itu – berdasarkan penyiasatan dan atribusi serangan itu – mewakili jenayah perang dalam apa jua keadaan.

“Kami terus mendokumentasikan dan menjadi saksi kepada serangan ini… dan kami percaya bahawa sistem PBB dan Mahkamah Jenayah Antarabangsa serta pihak lain akan mengambil siasatan yang diperlukan untuk menilai niat jenayah di sebalik serangan ini,” kata Ryan.

Russia menafikan tuduhan sebelum ini oleh Ukraine dan negara Barat mengenai kemungkinan jenayah perang dan juga menafikan menyasarkan orang awam dalam perang.

Ryan berkata, 200 kes itu tidak mewakili keseluruhan serangan ke atas kemudahan perubatan Ukraine, hanya kes yang telah disahkan oleh WHO.

Kyiv berkata, terdapat kira-kira 400 serangan sedemikian sejak Russia menyerang Ukraine pada 24 Februari.

Presiden Volodymyr Zelenskiy berkata pada Khamis lalu bahawa tentera Russia memusnahkan atau merosakkan hampir 400 institusi penjagaan kesihatan di Ukraine.

Sementara itu, Tedros memberitahu sidang akhbar yang sama: “Mesej saya kepada semua rakyat Ukraine ialah: ‘WHO berdiri di sisi anda’ … Kami terus menggesa Russia untuk menghentikan perang ini”.

Negara anggota WHO pada Selasa ini akan mempertimbangkan resolusi terhadap Russia yang termasuk kemungkinan penutupan pejabat wilayah utama di Moscow, dokumen yang diperoleh Reuters menunjukkan Khamis lalu.

Draf resolusi itu menghentikan sekatan yang lebih keras seperti menggantung Russia daripada lembaga agensi kesihatan global PBB, serta pembekuan sementara hak mengundinya, kata tiga sumber diplomatik dan politik.

Draf itu, disediakan sebahagian besarnya oleh diplomat EU dan diserahkan kepada pejabat serantau WHO untuk Eropah minggu ini, berikutan permintaan Ukraine yang ditandatangani oleh sekurang-kurangnya 38 anggota lain termasuk Turki, Perancis dan Jerman.

Moscow menggelar tindakannya sejak 24 Februari lalu sebagai ‘operasi ketenteraan khas’ untuk melucutkan senjata Ukraine dan menyingkirkannya daripada apa yang dipanggil nasionalisme anti-Russia yang didorong oleh Barat.

Ukraine dan Barat berkata, Russia melancarkan perang pencerobohan tanpa provokasi. – Agensi

Pautan terdahulu;


Kekurangan nutrisi, 3.2 juta kanak-kanak Afghanistan berdepan risiko mati

GENEVA, 8 Rabiulakhir 1443H, Sabtu – Kira-kira 3.2 juta kanak-kanak di Afghanistan berdepan masalah kekurangan nutrisi yang kritikal menjelang akhir tahun ini dengan anggaran sejuta daripadanya berisiko meninggal dunia.

Lebih memburukkan keadaan apabila faktor cuaca sejuk melanda terutama pada waktu malam yang menyaksikan suhu menurun secara mendadak.

Jurucakap Pertubuhan Kesihatan Sedunia (WHO), Margaret Harris berkata, amaran itu dikeluarkan agensi bantuan melibatkan masalah kebuluran akibat kemarau susulan pengunduran kuasa Barat selepas Taliban mengambil alih negara berkenaan.

Malah, sektor kesihatan menerima kesan yang teruk dengan ramai petugas terpaksa meninggalkan pekerjaan mereka kerana tidak dibayar gaji.

“Ia adalah satu perjuangan yang sukar kerana kebuluran mencengkam negara dan dunia tidak boleh meminggirkan Afghanistan,” katanya.

Katanya lagi, suhu pada waktu malam sehingga sifar darjah Celsius dan keadaan itu dijangka menyebabkan kanak-kanak serta warga emas akan terdedah kepada penyakit.

Lebih menyedihkan apabila orang ramai terpaksa menebang pokok untuk dijadikan sumber bahan api di hospital.

Beliau bagaimanapun memaklumkan, pihaknya tidak memiliki data sebenar jumlah kematian kanak-kanak akibat kekurangan nutrisi namun memberitahu hospital dipenuhi dengan golongan berkenaan dari bayi berusia tujuh bulan.

Malah, kes demam campak turut meningkat di negara berkenaan dan berdasarkan data WHO dan sebanyak 24,000 kes direkodkan setakat ini. – Agensi


Universiti Arab Saudi mulakan ujian klinikal vaksin COVID-19

DUBAI, 28 Jamadilakhir 1442H, Rabu – Universiti Imam Abdulrahman bin Faisal di Arab Saudi telah memulakan ujian klinikal fasa pertama bagi vaksin COVID-19.

Sebelum ini, vaksin yang digunakan telah membuktikan keberkesannya terhadap COVID-19 melalui ujian makmal.

Kementerian Pendidikan negara itu turut menyokong langkah mengadakan ujian klinikal fasa pertama.

Universiti berkenaan telah bekerjasama dengan syarikat seperti AstraZeneca dalam pengeluaran vaksin dan ubat-ubatan, terutama memastikan jumlah mencukupi untuk digunakan ketika ujian klinikal.

Arab Saudi pada Selasa mengesahkan 353 kes baharu COVID-19, dengan empat kematian serta 249 lagi dilaporkan pulih.

Jumlah berkenaan menjadikan 370,987 jangkitan, 6,410 kematian dan 362,062 pesakit pulih daripada wabak itu. -Agensi


Bon Odori: Umat Islam jangan hadiri majlis puja roh

BANGI, 8 Zulkaedah 1443H, Rabu – Umat Islam dinasihatkan supaya berhati-hati dalam melakukan sebarang tindakan, apatah lagi yang bercanggah dengan agama.

Justeru, tidak wajar untuk individu beragama Islam menghadiri sebarang majlis atau perayaan yang mempunyai unsur pemujaan roh seumpama Festival Bon Odori kerana jelas bertentangan dengan ajaran Islam.

Atas sebab itu, Ketua Wanita Ikatan Muslimin Malaysia (ISMA), Dr Suriani Sudi mengingatkan umat Islam di negara ini supaya lebih berwaspada dan tidak mengikut perasaan dalam sesuatu tindakan.

Tegasnya, kenyataan yang dibuat oleh Jabatan Kemajuan Islam Malaysia (Jakim) dan Mufti Pulau Pinang, Datuk Seri Wan Salim Wan Mohd Noor jelas menunjukkan amalan memuja roh yang wujud dalam festival itu bertentangan dengan akidah Islam.

“Ini kerana festival berkenaan ada kaitan dengan memperingati semangat atau roh nenek moyang, maka dibimbangi ia boleh membawa kepada syirik.

“Sedangkan, di dalam Islam cara mengingati ahli keluarga adalah dengan mendoakan kesejahteraan bagi roh-roh agar dirahmati Allah SWT serta diampunkan segala dosa mereka,” katanya ketika dihubungi Ismaweb.net, hari ini.

Serentak itu, Wanita ISMA menggesa umat Islam supaya tidak menghadiri Festival Bon Odori, selain mendesak poster festival yang memaparkan seorang wanita berhijab ditarik balik bagi mengelakkan salah faham kepada umat Islam.

“Umat Islam perlu berhati-hati dalam tindakan. Usah ikut rasa.

“Pastikan tindakan kita tidak bercanggah dengan Islam. Turutlah pandangan mereka yang lebih arif dan punya autoriti dalam bidang agama,” katanya.

Sebelum ini, Menteri di Jabatan Perdana Menteri (Hal Ehwal Agama), Datuk Idris Ahmad menasihatkan umat Islam di negara ini supaya tidak menyertai Festival Bon Odori yang akan diadakan di Kompleks Sukan Negara Shah Alam pada 16 Julai ini kerana mengandungi unsur agama lain.

Festival yang sudah disambut di Jepun sejak 500 tahun lalu menampilkan persembahan tarian dengan dikaitkan bagi menghormati semangat nenek moyang dalam perayaan Buddha Jepun.

Amalan Buddha-Confusion ini berkembang menjadi musim cuti di mana keluarga berkumpul di tempat kelahiran nenek moyang, melawat dan membersihkan kubur mereka.


KKR jangka sistem tol MLFF dapat dilaksanakan pada 2025

KUALA LUMPUR, 22 Zulhijjah 1444H, Selasa – Sistem pembayaran tol ‘Aliran Pantas Pelbagai Lorong’ atau Multi Lane Fast Flow (MLFF) dijangka dapat dilaksanakan pada 2025, kata Menteri Kerja Raya, Datuk Seri Alexander Nanta Linggi.

Beliau berkata, sistem berkenaan masih lagi dalam proses perundingan bersama syarikat konsesi lebuh raya, namun pihaknya berharap agar mendapat persetujuan lebih awal dengan syarikat konsensi yang terlibat, supaya sistem MLFF itu dapat dilaksanakan lebih cepat pada penghujung 2024.

“Pelbagai lagi perkara berkaitan perlu diperhalusi, sebab ia melibatkan syarikat konsesi yang banyak serta melibatkan dari segi perundangan, segi kawal selia, persediaan membangunkan sistem itu dan teknologi yang terlibat,” katanya dalam rancangan temu bual Naratif Khas yang bertajuk OPS: Pengurusan Trafik Efisien dan Moden di Radio Televisyen Malaysia (RTM) malam tadi.

Beliau berkata, sistem MLFF tersebut, akan lebih memudahkan pembayaran pengguna lebuh raya dengan menggunakan sistem tol gantri yang dilengkapi dengan kamera pengesan.

Pada 27 Mac lepas, Nanta telah mengumumkan Lebuh raya Sungai Besi (Besraya) telah terpilih sebagai lokasi bukti konsep (POC) MLFF yang pertama, yang akan dilaksanakan pada penghujung Oktober 2023.

Sementara itu, beliau berkata, Lebuh raya Maju Expressway (MEX) dan rangkaian lebuh raya di bawah IJM Corporation Bhd (IJM), akan memulakan sistem pembayaran tol OPS atau sistem pembayaran terbuka pada September ini, sebelum ia diperluaskan kepada 10 lagi syarikat konsesi yang terlibat.

“OPS ini dapat memberikan pilihan pembayaran (tol) kepada pengguna dengan lebih fleksibel, kerana ia boleh dibayar menggunakan kad debit, kad Visa ataupun Mastercard. Akan datang, kita (Kementerian Kerja Raya) akan mengambil kira pembayaran e-Wallet,” katanya. – Bernama


Jordan bakal campur tangan elak ketegangan di Palestin berulang pada bulan Ramadan

GAZA, 26 Syaaban 1443H, Selasa – Desakan diplomatik sedang dijalankan bagi mengelak berulangnya keganasan Ramadan tahun lalu di wilayah Palestin yang diduduki yang membawa kepada konflik keempat antara Israel dan Gaza.

Raja Abdullah dari Jordan bertemu Presiden Palestin, Mahmoud Abbas selama dua jam berbincang di Ramallah, semalam dalam lawatan pertamanya ke Tebing Barat yang diduduki sejak 2017.

Raja Abdullah sudah bertemu Menteri Luar Israel, Yair Lapid bulan ini untuk membincangkan strategi bagi membendung pergolakan ketika Ramadan.

Penyelaras kerajaan negara pengganas Israel di wilayah Palestin, Ghassan Alyan juga telah pergi ke Kaherah untuk rundingan keselamatan dengan pegawai Mesir.

Pegawai Palestin telah berulang kali memberi amaran bahawa Tebing Barat yang diduduki berada di ambang ‘meletup’.

Pada masa ini, tahun lepas, pergolakan di Masjid Al-Aqsa dan percubaan peneroka haram Israel mengusir penduduk Palestin dari rumah mereka membawa kepada gelombang keganasan dan serangan 11 hari oleh Israel ke atas Gaza.

Selain Ramadan – yang bermula hujung minggu depan – ketegangan yang dipercayai akan berlaku termasuk kebangkitan semula ‘Land Day’ pada 30 Mac, Hari Tahanan Palestin pada 17 April, ulang tahun ‘Great March of Return’, ulang tahun konflik Gaza tahun lalu dan Hari Nakbah pada 15 Mei.

Melihat ketegangan yang ketara di Baitulmaqdis, yang masih belum reda sejak konflik terakhir, penganalisis di International Crisis Group, Tahani Mustafa berpendapat, adalah masuk akal untuk Jordan mencuba dan campur tangan dalam beberapa cara bagi meredakan ketegangan. – Agensi


PAS Kelantan tampilkan 30 peratus muka baharu PRU15

BANGI, 13 Rabiulawal 1444H, Isnin – PAS akan menampilkan kira-kira 30 peratus muka baharu sebagai calon Parlimen dan Dewan Undangan Negeri (DUN) Kelantan pada Pilihan Raya Umum Ke-15 (PRU15).

Tiga nama diberikan untuk setiap kawasan Parlimen dan DUN untuk diangkat sebagai calon, kata Timbalan Pesuruhjaya PAS 1 negeri, Datuk Mohd. Amar Nik Abdullah

“Senarai itu sudah diserahkan kepada pucuk pimpinan parti untuk membuat keputusan berkait dengan perkara tersebut.

“Kita serahkan kepada pucuk pimpinan untuk memilih siapa calon terbaik untuk PRU15.

“Calon baharu itu bukan bermaksud orang muda atau muslimat tetapi yang ada potensi untuk menang,” katanya seperti dipetik akhbar tempatan, hari ini.

Beliau yang juga Timbalan Menteri Besar Kelantan menjelaskan, pihaknya sentiasa bersiap sedia menghadapi pilihan raya.

Malah, berada pada tahap tertinggi walaupun belum mencapai 100 peratus.


Menteri jamin RCI Tabung Haji diteliti

KUALA LUMPUR, 24 Zulkaedah 1441H, Khamis – Isu melibatkan pengurusan Tabung Haji (TH) memang menjadi perhatian dalam kalangan umat Islam dan ia turut menjadi antara topik hangat pada perbahasan sidang Dewan Rakyat kali ini.

Bagi mengelak polemik berpanjangan, beberapa Ahli Parlimen mendesak penubuhan Suruhanjaya Siasatan Diraja (RCI) berhubung isu TH dan Menteri di Jabatan Perdana Menteri, Datuk Seri Dr Zulkifli Mohamad Al Bakri memberi respons positif kepada permintaan tersebut.

Menerusi catatan di Facebook miliknya, Dr. Zulkifli memberi jaminan yang beliau akan meneliti permintaan tersebut dengan penuh teliti dan amanah.

“Sekalung penghargaan diucapkan kepada Dr Asyraf. Insya-Allah saya akan teliti dengan penuh adil dan amanah,” katanya seperti dipetik media tempatan.

Beberapa Ahli Parlimen mencadangkan RCI ditubuhkan bagi menyiasat dakwaan salah laku oleh pengurusan TH yang lalu.

Cadangan itu diutarakan Ahli Parlimen BN-Baling, Datuk Seri Abdul Azeez Abdul Rahim sewaktu mencelah ucapan Ketua Pembangkang, Datuk Seri Anwar Ibrahim ketika membahaskan usul menjunjung kasih titah Yang di-Pertuan Agong semasa pembukaan mesyuarat Penggal Ketiga, Parlimen ke-14, pada persidangan Dewan Rakyat.

Desakan itu turut disuarakan beberapa lagi Ahli Parlimen antaranya Ahli Parlimen BN-Pontian, Datuk Seri Ahmad Maslan.


Pemandu mabuk sebabkan 2 maut direman 4 hari

BANGI, 7 Zulkaedah 1443H, Selasa – Pemandu Perodua Myvi yang dipercayai memandu dalam keadaan mabuk sehingga menyebabkan sepasang suami isteri orang kelainan upaya (OKU) maut dalam nahas semalam direman empat hari, bermula hari ini bagi membantu siasatan polis.

Perintah reman dikeluarkan Majistret, Nabihah Mohd Noor, selepas menerima permohonan daripada polis di Mahkamah Majistret Ayer Keroh.

Reman itu bagi membantu siasatan mengikut Seksyen 44(1) Akta Pengangkutan Jalan (APJ) 1987.

Terdahulu, suspek yang memakai baju lokap ungu dengan diiringi anggota polis tiba di perkarangan Kompleks Mahkamah Melaka kira-kira jam 9.50 pagi.

Ketua Jabatan Siasatan Penguatkuasaan Trafik (JSPT) negeri, Superintendan Amran@Mohamad Zaki Omar berkata, semakan pihaknya mendapati pemandu terbabit yang juga pekerja kilang mempunyai enam kesalahan membabitkan lalu lintas.

“Selain itu kita juga masih menunggu laporan ujian alkohol dari hospital yang dijangka akan diperoleh dalam tempoh tujuh hari,” katanya.

Media semalam melaporkan, sepasang suami isteri maut selepas motosikal dinaiki mereka, dirempuh Perodua Myvi yang dipercayai dipandu di bawah pengaruh alkohol.

Kejadian itu mengakibatkan mangsa Ezuddin Mohammad, 50, dan isteri Surayah Muhamat, 48, yang menaiki motosikal Yamaha Ego maut di lokasi kejadian akibat kecederaan parah.

Pasangan itu dikatakan dalam perjalanan dari arah Melaka ke Merlimau sebelum tiba-tiba sebuah Perodua Myvi dari arah Merlimau terbabas masuk ke laluan bertentangan dan merempuh motosikal ditunggangi mangsa.


Gempa bumi sederhana berdekatan Banda Acheh, Indonesia

KUALA LUMPUR, 28 Rabiulawal 1442H, Sabtu – Gempa bumi sederhana berukuran 5.3 pada skala Richter melanda utara Sumatera, Indonesia pada 2.33 pagi tadi.

Jabatan Meteorologi Malaysia (MetMalaysia) dalam kenyataan berkata gempa itu berlaku kira-kira 69 kilometer (km) ke timur dari Banda Acheh pada kedalaman 72 km.

Bagaimanapun, gempa bumi itu tidak membawa ancaman tsunami kepada Malaysia.

Sementara itu MetMalaysia mengeluarkan nasihat mengenai taufan (VAMCO) yang berada di kedudukan 1,118 km ke barat laut Kudat di Sabah.

Jabatan itu memaklumkan kedudukan ribut berkenaan berada kira-kira 398 km ke tenggara Da Nang, Vietnam.

“Berdasarkan pencerapan pada 5 pagi ini, angin taufan itu bergerak ke arah barat dengan kelajuan 20 km sejam (km/j) dan boleh mencapai kelajuan maksimum sehingga 126 km/j.

“Keadaan itu boleh menyebabkan angin kencang dan laut bergelora di kawasan perairan Laut China Selatan,” kata kenyataan itu. – Bernama


JKN Perak kesan kontak rapat anggota kesihatan positif COVID-19

IPOH, 19 Zulhijjah 1441H, Ahad – Jabatan Kesihatan Negeri (JKN) Perak sedang menjalankan aktiviti pengesanan dan ujian saringan kontak rapat COVID-19 termasuk semua pesakit yang dirawat seorang anggota kesihatan di sebuah klinik kesihatan di sini.

Pengarah Kesihatan negeri Datuk Dr Ding Lay Ming berkata ini berikutan anggota kesihatan yang dimaksudkan merupakan kes positif COVID-19 yang telah dilaporkan semalam.

Beliau berkata anggota kesihatan itu telah menjalani saringan selepas menunjukkan gejala jangkitan saluran pernafasan di sebuah klinik kesihatan pada Rabu lepas sebelum ujian Real-Time Reverse Transcription-Polymerase Chain Reaction (RT-PCR) COVID-19 didapati positif pada keesokannya.

“Ketika ini, anggota terbabit telah dimasukkan ke hospital untuk menerima rawatan lanjut. Siasatan rapi untuk mengesan punca jangkitan masih dijalankan.

“Saringan awal ke atas lima orang kontak keluarga yang tinggal serumah dengan anggota ini didapati negatif untuk COVID-19,” katanya dalam satu kenyataan di sini.

Dr Ding berkata pihaknya mengambil maklum mesej tular di laman sosial melibatkan seorang lelaki yang marah terhadap tindakan anggota kesihatan itu yang masih menjalankan tugas meskipun mempunyai gejala jangkitan saluran penafasan.

Terdahulu, tular di Facebook, seorang lelaki menyatakan isteri dan anaknya diminta untuk membuat saringan COVID-19 selepas seorang anggota kesihatan yang menjalankan tugas di kemudahan berkenaan positif COVID-19.

Turut dinyatakan, isteri dan anaknya telah menerima rawatan daripada jururawat berkenaan ketika menjalankan pemeriksaan rutin di klinik kesihatan itu.

Mengulas lanjut, Dr Ding berkata anggota kesihatan berkenaan sebelum ini mempunyai gejala Influenza Like Illness (ILI) dan bukan diletakkan sebagai pesakit dalam siasatan (PUI) untuk jangkitan COVID-19.

“Anggota itu juga tidak mempunyai sejarah mengunjungi kawasan yang sedang di bawah Perintah Kawalan Pergerakan Diperketatkan (PKPD) (secara pentadbiran) di Kedah dan tiada sejarah kontak rapat dengan mana-mana kes positif COVID-19 sebelum ini.

“Sepanjang menjalankan tugas dalam tempoh ini, anggota ini sentiasa memakai pelitup muka dan mengamalkan kerap mencuci tangan dengan sabun dan air atau menggunakan pensanitasi tangan,” katanya. – Bernama


Belanjawan 2021: Ubah gaji serta status doktor, pegawai kesihatan kontrak

Oleh Ainul Illia Meor Suzurudin

BANGI, 20 Rabiulawal 1442H, Jumaat – Barisan Jemaah Islamiah Se-Malaysia (BERJASA) berpandangan, penghargaan pelbagai pihak yang diberikan kepada para petugas barisan hadapan negara sepanjang penularan pandemik COVID-19 adalah amat baik.

Pun begitu, penghargaan terhadap mereka terutama doktor dan pegawai kesihatan tidak sewajarnya hanya meniti di bibir sahaja.

Ia seharusnya dizahirkan dengan sumbangan fizikal yang boleh membantu menaikkan lagi semangat dan juga produktiviti para petugas barisan hadapan.

Justeru, Ketua Angkatan Pemuda-Pemudi BERJASA (ANGKASA), Hazwan Mohamad berkata, antara inisiatif yang boleh dilakukan adalah menawarkan para pegawai perubatan khususnya yang berstatus kontrak ke jawatan tetap.

“Pegawai kesihatan, doktor, ada antara mereka yang hanya berstatus kontrak sahaja. Petugas barisan hadapan ini mesti mendapat pakej yang terbaik. Yang mana berstatus kontrak perlu diberi jawatan tetap.

“Begitu juga, tangga gaji mereka perlulah dikaji semula agar seiring dengan pengorbanan dan usaha mereka bertarung mengubati pesakit COVID-19,” katanya dalam video kupasan Belanjawan Alternatif 2021 BERJASA, semalam.

Selain itu, Hazwan berkata, kerajaan perlu mengambil pelajaran daripada penularan COVID-19 dengan memfokuskan penambahbaikan perkhidmatan kesihatan yang cekap dan akses kesihatan yang menyeluruh di setiap pelosok negeri.

Untuk itu, beliau berkata, BERJASA menyarankan kerajaan memfokuskan usaha untuk menaik taraf hospital-hospital daerah terpilih kepada taraf hospital universiti dan pusat penyelidikan.

“Kalau kita imbas kembali belanjwan yang dibentangkan tahun-tahun sebelum ini, dana hanya cukup-cukup makan untuk sektor kesihatan. Awal 2019, Menteri Kesihatan, Datuk Seri Dr Dzulkefly Ahmad ketika itu juga berkata sektor kesihatan, hospital awam masih kekurangan dana.

“Kalau kita lihat hari ini kerajaan masih meletakkan dana sangat minimum pada sektor kesihatan. Saya bimbang kita takkan mampu hadapi dampak krisis kesihatan di masa akan datang,” katanya.

Sebelum COVID-19, katanya, negara ini gagal melaksanakan penelitian dalam dana untuk sektor kesihatan.

Perkara itu membuatkan situasi sedikit kelam kabut dan ‘menggagau’ untuk mencari solusi, katanya lagi.

“Tetapi alhamdulillah pada awalnya dapat ratakan balik lengkung COVID-19. Kita lihat kesatuan rakyat Malaysia menyumbang dan sebagainya. Jadi, sekiranya tidak ada pengajaran yang diambil untuk tahun mendatang. Kita akan susah,” katanya.

Sehubungan itu, Hazwan berkata, hospital sedia ada perlu dinaik taraf bagi menambah kapasiti dan menambah bilangan kepakaran terutama di hospital-hospital daerah.

“Kerajaan perlu beri suntikan padu kepada sektor kesihatan kerana bila krisis datang lagi, kita sudah bersedia,” katanya.


WHO dakwa vaksin AstraZeneca selamat

GENEVA, 28 Rejab 1442H, Jumaat – Tidak ada sebab untuk berhenti menggunakan vaksin COVID-19, AstraZeneca, kata Pertubuhan Kesihatan Sedunia (WHO).

Sebelum ini, beberapa negara Eropah dilapor menangguhkan program imunisasi berikutan mengenai mengenai masalah ‘darah beku’ yang membabitkan penerima vaksin.

WHO berkata, jawatankuasa penasihat vaksinnya sedang melihat data keselamatan dan menegaskan bahawa tidak ada kaitan dihasilkan antara vaksin dan pembekuan.

Pihak berkuasa kesihatan di Denmark, Norway, Iceland, Itali dan Romania menangguhkan atau mengehadkan pemberian vaksin AstraZeneca setelah laporan terpencil mengenai penerima mengalami masalah pembekuan darah.

Bercakap kepada wartawan pada taklimat di Geneva, jurucakap WHO, Margaret Harris berkata, AstraZeneca adalah vaksin yang amat baik, seperti juga vaksin lain yang sedang digunakan.

“Kami telah mengkaji data kematian. Sejauh ini, belum ada kematian yang terbukti disebabkan oleh vaksinasi.

“Ya, kita harus terus menggunakan vaksin AstraZeneca,” katanya, sambil menegaskan bahawa ‘sebarang isyarat keselamatan mesti disiasat’.

Austria Isnin lalu mengumumkan penggantungan penggunaan vaksin AstraZeneca selepas seorang jururawat berusia 49 tahun meninggal dunia disebabkan masalah pembekuan darah yang teruk, beberapa hari selepas menerima suntikan.

Empat negara Eropah lain iaitu Estonia, Latvia, Lithuania dan Luxembourg juga menggantung penggunaan vaksin terbabit, yang turut dihantar ke 17 negara Eropah lain membabitkan satu juta suntikan. – Agensi


Perancah besi jatuh: KKR arah laporan lengkap dalam seminggu

KUALA LUMPUR, 9 Zulkaedah 1442H, Ahad  – Lembaga Lebuhraya Malaysia (LLM) dan jurutera perunding iaitu Zaidun Leeng Sdn Bhd (ZLSB) diarah menyediakan laporan lengkap dalam tempoh seminggu, berhubung insiden perancah besi jatuh di kawasan pembinaan Lebuhraya Damansara-Shah Alam (DASH), semalam.

Kementerian Kerja Raya (KKR) memaklumkan, laporan daripada Jabatan Keselamatan dan Kesihatan Pekerjaan (JKKP) berhubung insiden yang berlaku di persimpangan bertingkat Kota Damansara, Lebuhraya Baru Lembah Klang (NKVE) pada 7.15 malam itu juga akan diteliti sebelum tindakan lanjut diambil.

Menurut kementerian itu, kejadian itu berlaku di lokasi kelima daripada keseluruhan 14 lokasi di kawasan itu yang sedang menjalankan kerja-kerja dengan mengguna pakai kaedah kejuruteraan, yang sama dengan empat daripadanya dilaporkan telah siap.

“Untuk makluman, semasa kerja-kerja menuang konkrit dijalankan, kawasan pembinaan adalah ditutup sepenuhnya kepada pengguna sepertimana prosedur yang telah ditetapkan.

“Semakan awal LLM menunjukkan reka bentuk perancah adalah teratur dan disahkan jurutera perunding. Baki kerja melibatkan 10 lokasi hanya boleh diteruskan setelah laporan audit oleh pihak Jurutera Perunding Bebas (ICE) dikeluarkan,” maklum kementerian itu dalam kenyataan hari ini.

KKR yang kesal dengan kejadian itu juga telah mengarahkan pihak konsesi iaitu Projek Lintasan Damansara Shah Alam Sdn. Bhd. (PLDSASB) menghentikan serta-merta kerja yang melibatkan struktur sementara.

Selain itu, syarikat berkenaan juga diminta memberikan bantuan yang sewajarnya kepada dua pekerjanya yang cedera dalam kejadian itu.

Sebagai langkah keselamatan, lorong kanan kedua-dua hala di Lebuhraya Baru Lembah Klang (NKVE) di kawasan berkenaan juga ditutup sepenuhnya.

Dalam kejadian pada 7.15 malam semalam, dua pekerja warga Bangladesh berusia 20-an dan 40-an cedera selepas perancah besi runtuh di tapak pembinaan DASH. -Bernama


Sultan Kelantan larang pengajaran kuliah bertentangan dasar kerajaan

KOTA BHARU,  16 Syawal 1442H, Jumaat – Sultan Kelantan Sultan Muhammad V melarang sebarang    penyampaian dan pengajaran kuliah yang bertentangan dengan dasar kerajaan berkaitan penularan wabak dan Program Imunisasi COVID-19 Kebangsaan.

Yang Dipertua Majlis Agama Islam dan Adat Istiadat Melayu Kelantan (MAIK) Tengku Tan Sri Mohamad Rizam Tengku Abdul Aziz berkata, larangan itu dibuat selepas pihaknya mendapati segelintir pendakwah termasuk Pemegang Tauliah Mengajar MAIK membuat kenyataan yang bertentangan dengan dasar kerajaan berhubung perkara tersebut.

“Perkara ini memberi kesan negatif terhadap langkah kerajaan untuk membendung wabak ini daripada terus merebak dalam masyarakat negeri ini.

“Dalam situasi darurat sekarang, semua pihak perlu menghentikan semua perbezaan dan pendapat dalam perkara ini berdasarkan sabda Nabi Muhammad SAW – Maka jika kalian melihat perselisihan, berpeganglah pada as-Sawad al-A’dzham (majoriti orang-orang Islam) – dan berdasarkan kaedah fiqh ‘keputusan hakim mengangkat segala khilaf’,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata, jika mana-mana Pegawai Masjid Bandar/Jajahan/Mukim, Pemegang Tauliah Mengajar MAIK dan pendakwah didapati melakukan perkara berkenaan, MAIK tidak teragak-agak untuk mengenakan tindakan tegas.

“MAIK mengharapkan kerjasama daripada semua pihak terutamanya Pegawai Masjid Bandar/Jajahan/ Mukim, Pemegang Tauliah Mengajar MAIK serta pendakwah agar menyampaikan pengajaran selari dengan dasar kerajaan khususnya berkaitan wabak COVID-19 dan program imunisasi/pemvaksinan COVID-19,” katanya. -Bernama


PM Palestin beri amaran kesan serius jika jenayah Israel berterusan

RAMALLAH, 19 Syaaban 1444H, Ahad – Perdana Menteri Palestin, Mohammad Shtayyeh memberi amaran terhadap kesan serius jenayah berterusan pengganas Israel ke atas rakyat Palestin.

Dalam satu kenyataan, Shtayyeh menggesa pentadbiran Amerika Syarikat (AS) untuk memberi tekanan kepada pendudukan Israel bagi menghentikan jenayah terhadap rakyat Palestin, dan menganggap rejim itu bertanggungjawab penuh di atas perbuatannya.

“Pembunuhan sistematik itu berterusan menyasarkan kanak-kanak Palestin, menyebabkan ibu bapa mereka berduka akibat kehilangan anak mereka.

“Dalam pertukaran insiden berdarah antara peneroka haram dan tentera Israel, Abdul Karim Al-Sheikh, 21, terbunuh pagi Jumaat oleh peluru peneroka di kampung Siniriya.

“Dan Amir Mamoun, 16, dari Qalqilya terbunuh oleh peluru tentera Israel,” katanya.

Shtayyeh turut merakamkan ucapan takziah kepada rakyat Palestin yang dibunuh oleh tentera serta peneroka Israel terbabit. – Agensi


Thailand mungkin masuk fasa endemik pada Julai: Kajian

BANGKOK, 4 Syaaban 1443H, Isnin – Thailand mungkin memasuki fasa endemik seawal Julai tahun ini memandangkan situasi COVID-19 bertambah baik berikutan kadar vaksinasi yang tinggi dan sistem penjagaan kesihatan awam yang baik.

Timbalan jurucakap Kementerian Luar, Natanu Nopaku berkata, kajian yang dijalankan Kementerian Kesihatan Awam mendapati peralihan kepada fasa endemik itu adalah kesan daripada kejayaan kerajaan dalam menangani pandemik.

“Kajian itu menyatakan kepimpinan, pengurusan, sumber manusia, perubatan, kemudahan perubatan dan bekalan vaksin yang baik dan paling penting penyertaan serta dedikasi daripada semua sektor dan masyarakat.

“Status sepatutnya berubah daripada pandemik kepada endemik menjelang Julai tahun ini,” katanya pada sidang media di sini hari ini.

Beliau berkata, negara seperti Sepanyol, India dan Amerika Syarikat juga bersiap sedia untuk beralih kepada fasa endemik.

“Pakar percaya wabak itu menghampiri penghujungnya kerana varian baharu kelihatan kurang berbahaya. Selain itu, kadar jangkitan di Thailand semakin perlahan dan sepatutnya bertambah baik untuk memasuki peringkat endemik menjelang Julai,” katanya.

Dalam tempoh 24 jam lepas, Thailand merekodkan 21,162 kes baharu COVID-19 dan 65 kematian, menjadikan jumlah jangkitan kepada 3,047,857 dengan 23,300 korban setakat ini. – Bernama


Lonjakan harga tiket penerbangan domestik tak masuk akal

BANGI,25 Ramadan 1444H, Ahad – Ahli Parlimen Kinabatangan, Datuk Seri Bung Moktar Radin menggesa syarikat penerbangan domestik tidak terlalu mendera penumpang secara keterlaluan.

Katanya, lonjakan harga tiket penerbangan domestik menjelang sambutan Aidilfitri disifatkan sebagai tidak masuk akal kerana tambang yang terlalu mahal.

Justeru, katanya syarikat penerbangan tidak sepatutnya mengaut keuntungan dengan menaikkan harga tambang sewenang-wenangnya.

“Dalam bulan Ramadan tahun ini, lonjakan harga tiket penerbangan domestik amat tidak masuk akal, bayangkan tiket AirAsia bagi laluan sehala Sandakan ke Kota Kinabalu adalah RM700.

“Tiga hari lalu saya ada menghubungi Menteri Pengangkutan dan meminta tambahan penerbangan antara Sandakan dan Kota Kinabalu, menteri beritahu bahawa syarikat penerbangan bersetuju untuk menambah penerbangan pada 18, 19 dan 20 April ini,” katanya dalam kenyataan, hari ini.

Beliau pada masa sama mempersoalkan bagaimana penduduk Sabah yang merantau di semenanjung di mahu pulang ke kampung halaman menjelang Aidilfitri sekiranya harga tiket terlalu mahal.

“Beribu ringgit, laluan sehala sahaja ada yang RM3,000. Saya meminta Menteri Pengangkutan bicaralah dengan pihak syarikat penerbangan janganlah menghisap darah rakyat.

“Rakyat Sabah bukannya semua berkemampuan, mereka hanya sekadar nak balik beraya dan berjumpa sanak saudara setahun sekali,” katanya.

Terdahulu, bekas Menteri Pengangkutan, Datuk Seri Dr Wee Ka Siong menerusi ciapan di Twitter turut mempertikai harga tiket penerbangan Kuala Lumpur- Tawau sempena Hari Raya Aidilfitri yang disifatkan terlalu mahal.

Ka Siong yang juga presiden MCA itu berkata, hasil semakan mendapati tiket penerbangan sehala dari Kuala Lumpur ke Tawau untuk kelas ekonomi menjelang musim Hari Raya Aidilfitri ini (20 April 2023) menjangkau RM3,138.


Murid dibenar pakai kasut hitam atau putih mulai tahun depan

BANGI, 22 Rabiulakhir 1442H, Selasa – Bermula sesi persekolahan tahun depan, semua murid sekolah rendah dan menengah dibenarkan untuk memilih sama ada memakai kasut berwarna hitam atau putih.

Penguatkuasaan itu dinyatakan menerusi Surat Pekeliling Ikhtisas (SPI) Kementerian Pendidikan Malaysia (KPM) Bilangan 4 Tahun 2020 bertarikh 7 Disember, setelah ia diputuskan dalam Mesyuarat Profesional KPM pada 17 November lalu.

Pekeliling yang ditandatangani Ketua Pengarah Pelajaran Malaysia, Datuk Dr Habibah Abdul Rahim itu dikeluarkan kepada semua Ketua Bahagian dan Pengarah Pendidikan Negeri.

SPI itu menyebut bahawa murid dibenarkan memakai kasut berwarna hitam atau putih serta stoking mengikut warna kasut yang dipakai.

Kasut berwarna hitam hendaklah dipakai bersama-sama stoking berwarna hitam atau kasut berwarna putih hendaklah dipakai bersama-sama stoking berwarna putih, katanya.

“KPM juga telah menetapkan bahawa kasut adalah yang diperbuat daripada kanvas atau daripada bahan sintetik lainnya seperti nylon dan polyester yang mempunyai daya resap dan penyaluran gerak udara dengan mengambil kira faktor keselesaan, keselamatan dan kesihatan (3S).

“Dengan berkuatkuasanya SPI ini, maka Surat Pekeliling Ikhtisas Kementerian Pendidikan Malaysia Bilangan 10 Tahun 2018: Pelaksanaan Pemakaian Kasut dan Stoking Berwarna Hitam Oleh Murid di Sekolah Kementerian Pendidikan Malaysia bertarikh 20 November 2018 adalah dibatalkan,” katanya.


COVID-19: Rekod tertinggi, Arab Saudi catat 5,362 kes baharu

DUBAI, 9 Jamadilakhir 1443H, Rabu – Arab Saudi hari ini merekodkan jumlah jangkitan COVID-19 harian tertinggi sejak permulaan pandemik itu.

Terdapat 5,362 kes baharu direkodkan daripada 24 jam sebelumnya, menjadikan jumlah keseluruhan kes yang direkodkan kepada 593,545 setakat ini.

Ia juga menyaksikan dua lagi kematian, menjadikan jumlah keseluruhan kematian di kerajaan itu kepada 8,899.

Jumlah keseluruhan kes pulih di Arab Saudi meningkat kepada 552,057.

Lebih 52.9 juta dos vaksin coronavirus telah diberikan sehingga kini. – Agensi


MUDA beri gambaran tak terbabit PRK Pelangai

BANGI, 1 Rabiulawal 1445H, Ahad – Parti Ikatan Demokratik Malaysia (Muda) memberi gambaran tidak terlibat dalam Pilihan Raya Kecil (PRK) Dewan Undangan Negeri (DUN) Pelangai, 7 Oktober depan.

Setiausaha Agungnya, Amir Hariri Abdul Hadir berkata, pihaknya belum membuat perbincangan untuk terlibat dalam PRK walaupun telah menjadi blok ketiga di Dewan Rakyat.

“Sebagai sebuah parti politik apabila ada pilihan raya kita akan berbincang terlebih dahulu untuk menentukan kedudukan sama ada mahu bertanding atau tidak.

“Namun buat masa ini, Muda mungkin tidak akan terlibat, walaupun itu bukan keputusan muktamad lagi tetapi kita terbuka untuk berbincang,” katanya seperti dipetik media tempatan, hari ini.

Amir bagaimanapun berkata, perbincangan berkenaan akan dilakukan Jawatankuasa Eksekutif Pusat dalam masa terdekat bagi memutuskan sama ada bertanding atau tidak.

Pada masa sama katanya, sempena PRK Pelangai pihaknya tidak akan membantu mana-mana parti walaupun kini sudah berada di blok pembangkang.

“Jika keputusannya adalah tidak bertanding, Muda tak akan turun membantu mana-mana pihak.

“Sebaliknya akan kekal sebagai ‘third force’ yang tidak bergabung dengan mana-mana gabungan termasuk PN meskipun kini bersama di kem pembangkang,” katanya.

Kerusi N36 Pelangai, diisytiharkan kosong susulan kematian penyandangnya, Datuk Seri Johari Harun yang terlibat nahas pesawat di Lebuhraya Guthrie di Bandar Elmina di Shah Alam, Selangor pada 17 Ogos lalu.

Suruhanjaya Pilihan Raya (SPR) menetapkan 23 September ini sebagai hari penamaan calon manakala 7 Oktober hari pengundian PRK DUN Pelangai membabitkan 16,456 pemilih berdaftar.


Rentas Negeri: Pulau Pinang bekukan cuti kakitangan perkhidmatan penting

GEORGE TOWN, 6 Rabiulawal 1443H, Rabu – Majlis Bandaraya Pulau Pinang (MBPP) bersiap sedia menghadapi kemasukan kira-kira 50,000 pengunjung pada hujung minggu ini dengan membekukan cuti 2,342 kakitangan yang terlibat dalam perkhidmatan penting.

Datuk Bandar MBPP Datuk Yew Tung Seang berkata, tindakan membekukan cuti kakitangan tersebut adalah untuk memastikan pelaksanaan penguatkuasaan dapat dijalankan dengan lebih efisien berikutan kerajaan telah membenarkan aktiviti merentas negeri bagi individu yang telah lengkap divaksin bermula Isnin lepas.

“MBPP akan membekukan cuti rehat ke atas 2,342 daripada 3,019 kakitangan atau 78 peratus melibatkan staf perkhidmatan penting seperti kesihatan, persekitaran, penguatkuasaan, perlesenan, perkhidmatan perbandaran, landskap dan kejuruteraan untuk tempoh 15 hingga 19 Okt ini.

“Malah, bagi kakitangan yang telah mendapat kelulusan cuti rehat diminta untuk membatalkan cuti tersebut dan datang ke tempat kerja bagi memastikan keadaan di bahagian pulau terjaga,” katanya kepada pemberita menerusi sidang akhbar secara Zoom,hari ini.

Beliau berkata, MBPP turut bersiap sedia dalam menghadapi cabaran dari segi lalu lintas disebabkan oleh peningkatan kenderaan ke negeri itu dan juga peningkatan sampah sarap berikutan aktiviti manusia yang turut dijangka meningkat.

Yew berkata, MBPP akan memperkasakan tindakan penguatkuasaan dengan menjalinkan kerjasama antara pasukan Polis Diraja Malaysia (PDRM) dengan Kementerian Kesihatan (KKM) dalam memastikan prosedur operasi standard (SOP) sedia ada dapat dipatuhi pengunjung pada tahap maksimum seterusnya membendung sebarang penularan COVID-19.

“Selain daripada penguatkuasaan fizikal, MBPP juga akan mengoptimumkan penggunaan lebih 1,000 kamera litar tertutup (CCTV) dan pembesar suara dalam kerja pemantauan SOP di kawasan tumpuan seperti tempat pelancongan dan restoran,” katanya.  – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


BN, PN umum calon PRU15 serentak malam ini

KUALA LUMPUR, 6 Rabiulakhir 1444H, Selasa – Barisan Nasional (BN) dan Perikatan Nasional (PN) akan mengumumkan calon yang bakal bertanding pada Pilihan Raya Umum ke-15 (PRU15), malam ini.

BN bakal membuat pengumuman itu di Dewan Tun Hussein Onn, Pusat Dagangan Dunia Kuala Lumpur (WTCKL) manakala PN di Pusat Pameran dan Perdagangan Antarabangsa Malaysia (MITEC), serentak pada jam 8 malam.

Sebelum ini, Pengerusi BN Datuk Seri Dr Ahmad Zahid Hamidi berkata, gabungan itu bakal menampilkan 70 peratus calon muka baharu pada PRU-15.

Pengumuman calon BN dijangka menjadi tumpuan utama berikutan desas-desus beberapa nama besar akan digugurkan daripada bertanding pada PRU15 meskipun dikatakan calon boleh menang.

Tersenarai dalam nama berkenaan ialah Tan Sri Shahidan Kassim (Arau), Tan Sri Annuar Musa (Ketereh), Tan Sri Noh Omar (Tanjung Karang), Datuk Seri Tajuddin Abdul Rahman (Pasir Salak), Datuk Seri Adham Baba (Tenggara), Datuk Zahidi Zainul Abidin (Padang Besar), Datuk Halimah Mohamed Sadique (Kota Tinggi), Datuk Seri Mohd Salim Mohd Sharif (Jempol) dan Datuk Mastura Mohd Yazid (Kuala Kangsar).

Sementara itu, PN setakat ini sudah menamakan tiga calonnya yang akan bertanding iaitu Naib Presiden Bersatu, Datuk Dr Radzi Jidin di Parlimen Putrajaya, Ketua Srikandi Bersatu, Datuk Seri Rina Harun di Parlimen Sepang serta timbalannya Datuk Mas Ermieyati Samsuddin di Parlimen Masjid Tanah.


240 pelajar teruja sertai Misi Kecemerlangan Pendidikan anjuran Relawan Muda ISMA

Oleh Ainul Illia Meor Suzurudin

TAPAH, 10 Ramadan 1444H, Sabtu – Program Misi Kecemerlangan Pendidikan anjuran Relawan Muda ISMA (RMI) dengan kerjasama Yayasan Telekom Malaysia (YTM) bagi sesi 2023/24 membuka tirainya di dua lokasi bermula hari ini.

Pengarah Program, Mohd Khairul Annuar Asharruddin berkata, program ini melibatkan seramai 114 pelajar Tingkatan 5 di Sekolah Menengah Kebangsaan (SMK) Sri Tapah, Perak dan 126 pelajar di SMK Segaliud, Sandakan, Sabah.

Katanya, misi di Perak melibatkan pelajar Tingkatan 5 dalam kalangan orang asli dari suku Semai.

Menjelaskan mengenai objektif program, beliau berkata, ia bertujuan mempersiapkan pelajar supaya lebih komited dan berkeupayaan dalam menghadapi peperiksaan Sijil Pelajaran Malaysia (SPM).

“Kita memberi pendedahan supaya pelajar mengetahui, memahami serta menguasai teknik belajar dengan baik dan teknik menjawab soalan peperiksaan SPM dengan baik.

“… selain meningkatkan motivasi melalui modul pelajar cemerlang yang disediakan dan memupuk nilai-nilai murni dalam kalangan pelajar serta sukarelawan bagi setiap aktiviti yang dijalankan,” katanya kepada Ismaweb.net, hari ini.

Berkongsi mengenai idea penganjuran, Khairul berkata, program kali ini merupakan suatu pengalaman yang amat bermakna dan menarik hingga mendorong beliau mendukung misi ini.

“Saya memulai langkah pertama dengan mengadakan pertemuan dengan pihak pengurusan tertinggi bagi kedua-dua sekolah iaitu SMK Sri Tapah, Tapah Perak dan SMK Segaliud, Sandakan, Sabah.

“Setelah itu, saya berdiskusi dengan team RMI dan kami merancang untuk membuat tindakan yang tepat bagi membantu pelajar mencapai tujuan mereka, dengan cara memberikan bimbingan belajar dan melibatkan sukarelawan dari seluruh Malaysia.

“Ini kami lakukan dengan menawarkan program seperti Kem Motivasi Kecemerlangan, Kelas Tuisyen Intensif dan Kelas Mengaji bagi yang beragama Islam,” katanya.

Ketika ditanya mengenai penerimaan pelajar, Khairul yang juga Pengurus Operasi RMI berkata, pengalaman melaksanakan program ini termasuk respon pelajar sangat luar biasa.

“Para pelajar menunjukkan peningkatan partisipasi dalam setiap aktiviti yang dijalankan dan menunjukkan minat mereka untuk memajukan diri mereka.

“Ringkasnya saya sangat berbangga dengan hasil yang dicapai oleh program ini, dan saya percaya bahawa kerjasama dan usaha murni ini dapat memberi peluang pendidikan dan masa depan yang baik buat anak-anak orang asli di Tapah, Perak dan anak-anak Bumiputera di Sandakan, Sabah.

“Saya juga berharap program ini dapat memberikan inspirasi bagi program-program yang lain di masa hadapan,” katanya.


2 pegawai SPRM dipercayai ada kaitan Geng Nicky dibebaskan

KUALA LUMPUR, 7 Syawal 1442H, Rabu – Dua pegawai Suruhanjaya Pencegahan Rasuah Malaysia (SPRM) yang ditahan bulan lepas mengikut Akta Kesalahan Keselamatan (Langkah-Langkah Khas) 2012 (SOSMA) kerana dipercayai mempunyai kaitan dengan kumpulan jenayah terancang Geng Nicky dibebaskan dengan jaminan polis semalam.

Peguam Zaid Malek, yang mewakili kedua-dua lelaki berusia 41 dan 42 tahun itu, berkata mereka dibebaskan sementara menunggu hasil siasatan polis berhubung kes tersebut dan mereka boleh didakwa sekiranya pendakwa raya mempunyai bukti yang cukup.

“Mengenai permohonan habeas corpus yang difailkan mereka agar dibebaskan serta-merta, kami masih menunggu arahan lanjut daripada kedua-dua anak guam,” katanya ketika dihubungi hari ini.

Pada 10 Mei lepas, Hakim Mahkamah Tinggi Datuk Ahmad Shahrir Mohd Salleh menetapkan 24 Mei ini untuk pendengaran permohonan habeas corpus mereka.

Kedua-duanya memfailkan permohonan habeas corpus melalui notis usul secara berasingan di Mahkamah Tinggi di sini pada 5 Mei lepas dengan menamakan Ketua Polis Johor Datuk Ayob Khan Mydin Pitchay, seorang pegawai polis, Ketua Polis Negara, Menteri Dalam Negeri dan Kerajaan Malaysia sebagai responden.

Kedua-dua lelaki memohon perintah bahawa penangkapan serta penahanan mereka pada 21 dan 27 April lepas adalah tidak teratur, di luar bidang kuasa kawasan polis Johor dan tidak sah.

Mereka juga mendakwa siasatan yang dilakukan di bawah Seksyen 130V sehingga 130ZB Kanun Keseksaan adalah terlampau luas serta merangkumi elemen berbeza dan responden tidak mempunyai asas untuk menahan pemohon di bawah SOSMA.

Selain itu, mereka mendakwa tiada unsur kesalahan yang membenarkan penggunaan SOSMA dan penahanan mereka adalah tidak sah, melanggar undang-undang dan bersifat mala fide kerana bercanggah, antara lain, dengan Fasal 5 dan Fasal 149 Perlembagaan Persekutuan.

Pada 9 April lepas, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas pertuduhan terlibat dalam kumpulan Geng Nicky.

Nicky, 33, pengasas Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas. – Bernama


Dapat  semula pasport : ‘Saya hargai keputusan mahkamah’

JASIN, 6 Ramadan 1444H, Selasa – Timbalan Perdana Menteri, Datuk Seri Ahmad Zahid Hamidi hari ini menghargai keputusan Mahkamah Rayuan yang membenarkan pasport antarabangsa dan diplomatik diperoleh beliau secara kekal bagi membolehkannya menjalankan tugas rasmi di luar negara.

“Ini membolehkan untuk saya melaksanakan tugas-tugas rasmi saya khususnya melibatkan lawatan rasmi dan juga menghadiri mesyuarat atau persidangan di peringkat antarabangsa.

“Dan tentunya ini memberikan makna yang cukup baik untuk saya dan saya menghargai keputusan mahkamah khususnya kepada ketiga-tiga hakim Mahkamah Rayuan yang mendengar rayuan daripada peguam-peguam saya untuk Yang Arif memberi keputusan itu,” katanya.

Semalam, Ahmad Zahid yang juga Menteri Kemajuan Desa dan Wilayah berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.

Panel tiga hakim Mahkamah Rayuan diketuai Datuk Hanipah Farikullah membenarkan permohonan  Ahmad Zahid untuk mendapatkan pasport secara kekal selepas berpuas hati bahawa permohonan itu mempunyai merit. – Bernama


Polis lengkapkan kertas siasatan ADUN Perak

BUKIT MERTAJAM, 12 Jamadilakhir 1443H, Sabtu – Polis sedang melengkapkan kertas siasatan berhubung penahanan seorang Ahli Dewan Undangan Negeri (ADUN) dari Perak kerana positif dadah, dalam serbuan di sebuah pusat hiburan di Perai, di sini dua hari lepas.

Ketua Jabatan Siasatan Jenayah Narkotik (JSJN) Pulau Pinang ACP Mustafa Kamal Gani Abdullah berkata pihaknya ketika ini sedang menunggu laporan daripada patologi, berhubung sampel air kencing ADUN berusia 54 tahun berkenaan bagi melengkapkan kertas siasatan.

“ADUN itu telah dibebaskan dengan jaminan polis semalam, kami sekarang ini sedang tunggu laporan daripada patologi untuk melengkapkan kertas siasatan kes itu, dan seterusnya ia (kertas siasatan) akan dikemukakan kepada Timbalan Pendakwa Raya minggu hadapan,” katanya ketika dihubungi Bernama hari ini.

Semalam Bernama melaporkan polis Pulau Pinang mengesahkan menahan seorang ADUN dari Perak kerana positif dadah, dalam pemeriksaan pada 9 malam di pusat hiburan berkenaan dan turut ditahan 35 pengunjung lain kerana kesalahan yang sama.

Sementara itu, Mustafa Kamal berkata dua anggota polis masing-masing dari Ibu Pejabat Polis Kontinjen (IPK) Pulau Pinang dan Perak yang turut ditahan dalam serbuan berkenaan kerana positif dadah juga sudah dibebaskan dengan jaminan polis.

Katanya semua 36 individu yang ditahan kerana positif dadah dalam serbuan itu disiasat mengikut Seksyen 15(1)(a) Akta Dadah Berbahaya (ADB) 1952. – Bernama


Beberapa lagi negeri berpotensi beralih ke Fasa Dua PPN

KUALA LUMPUR, 24 Zulkaedah 1442H, Isnin – Beberapa buah negeri lagi telah menunjukkan perkembangan yang amat baik untuk beralih beralih ke Fasa Dua Kawalan Pergerakan dalam Pelan Pemulihan Negara (PPN), kata Perdana Menteri, Tan Sri Muhyiddin Yassin.

Tanpa menamakan negeri berkenaan, beliau berkata, negeri itu berpotensi mencapai ketiga-tiga indikator nilai ambang utama dalam waktu terdekat.

“Alhamdulillah, selain lima negeri yang telah beralih ke Fasa Dua Kawalan Pergerakan dalam PPN, terdapat beberapa buah negeri lagi yang menunjukkan perkembangan amat baik dan berpotensi untuk mencapai ketiga-tiga indikator nilai ambang utama dalam waktu terdekat,” katanya dalam catatan terbaharu Facebook rasminya hari ini.

Sabtu lepas, Menteri Kanan (Keselamatan), Datuk Seri Ismail Sabri Yaakob mengumumkan Perlis, Kelantan, Perak, Pahang dan Terengganu beralih ke Fasa Dua PPN bermula hari ini selepas negeri terbabit berjaya mencapai nilai ambang ditetapkan.

Tiga indikator perlu dipatuhi bagi membolehkan peralihan kepada Fasa Dua PPN iaitu purata kes harian COVID-19 menurun di bawah 4,000 kes, kadar penggunaan katil di Unit Rawatan Rapi (ICU) pada paras sederhana dan kadar vaksinasi bagi populasi yang telah menerima dua dos lengkap mencapai 10 peratus.

Meskipun sedang menerima rawatan di hospital, Perdana Menteri hari ini mempengerusikan mesyuarat Sidang Khas Majlis Keselamatan Negara (MKN) melalui sidang video dari hospital bagi membincangkan perkembangan terkini situasi pandemik COVID-19 dalam negara.

Muhyiddin, yang dimasukkan ke hospital sejak 30 Jun berkata, antara perkara dibincangkan termasuk pelaksanaan Perintah Kawalan Pergerakan Diperketatkan (PKPD) yang sedang berkuat kuasa di mukim-mukim di Selangor dan 14 lokaliti di Kuala Lumpur, serta laporan pemantauan setiap negeri di dalam fasa PPN.

Lapan daerah di Selangor melibatkan Petaling, Hulu Langat, Sepang, Gombak, Kuala Langat, Klang, Kuala Selangor dan Hulu Selangor selain 14 lokaliti di Kuala Lumpur dikenakan PKPD bermula 3 hingga 16 Julai.

Sementara itu, Muhyiddin berharap situasi pandemik di negara ini dapat terus dikawal, dan lebih ramai rakyat dapat divaksin dalam masa terdekat berikutan penerimaan bekalan vaksin lebih banyak pada bulan ini.

“Saya juga ingin merakamkan setinggi-tinggi penghargaan kepada sukarelawan badan-badan amal, parti-parti politik, pihak swasta dan orang ramai yang tampil menghulur bantuan kepada rakyat Malaysia yang memerlukan pada masa ini, di samping bantuan-bantuan disampaikan oleh pihak kerajaan.

“Semoga amal jariah anda semua diberikan ganjaran oleh Allah SWT,” katanya. – Bernama


Kebun haram: 2,500 hektar diceroboh umpama 3,475 padang bola

BANGI, 4 Rabiulakhir 1442H, Jumaat – 2,500 hektar tanah hutan simpan yang diteroka dan diceroboh pekebun haram bagi tujuan penanaman durian Musang King, umpama 3,475 padang bola.

Ini kerana, satu hektar tanah adalah bersamaan dengan 2.47 ekar, menjadikan keseluruhan tanah yang diteroka adalah 6,254 ekar – iaitu jumlah bagi 3,475 padang bola yang berkeluasan 1.8 ekar.

Pertubuhan-Pertubuhan Pembela Islam (PEMBELA) berkata, keluasan tanah yang diceroboh itu sudah membayangkan jumlah kerugian dihadapi kerajaan negeri Pahang, termasuk keuntungan dinikmati oleh kumpulan pekebun haram.

Atas dasar itu, PEMBELA lantang dan bersungguh bersuara dalam isu pencerobohan tanah di Pahang.

“Kerana sudah terlalu melarat dan rakyat perlu tahu bahawa tanah yang diceroboh bukanlah sedikit.

“Mungkin ramai yang tak boleh bayangkan besar dan luas manakah dalam ekar atau hektar,” kata PEMBELA dalam satu kenyataan, hari ini.

Pertubuhan yang terdiri daripada 300 NGO itu berkata, lakaran perkiraan ringkas keluasan tanah yang diceroboh itu diumpama atau dibandingkan dengan saiz padang bola sepak.

“Bayangkan berapa bilion kerajaan rugi dan duit ini dimakan secara haram oleh penceroboh untuk tujuan bisnes yang menguntungkan poket sendiri.

“Apakah orang yang kaya atas hasil yang haram akan berikan sebarang kebaikan? Tidak sama sekali, hasil yang haram akan terus digunakan untuk tujuan yang haram dan merosakkan,” katanya.


JAWI benar solat Jumaat, fardu ikut kapasiti masjid dan surau

BANGI, 23 Safar 1443H, Khamis – Jabatan Agama Islam Wilayah Persekutuan (JAWI) membuat ketetapan baharu berhubung had jemaah solat Jumaat, solat fardu dan aktiviti pengimarahan di masjid dan surau di seluruh Wilayah Persekutuan.

Semua ketetapan baharu itu telah diperkenan Timbalan Yang di-Pertuan Agong, Sultan Nazrin Muizzuddin Shah dan akan berkuat kuasa 1 Oktober di Kuala Lumpur, Putrajaya dan Labuan – selaras dengan perkembangan terkini Pelan Pemulihan Negara (PPN).

Pengarah JAWI, Datuk Mohd Ajib Ismail berkata, kehadiran jemaah dibenarkan mengikut kapasiti sebenar masjid dan surau dengan penjarakan 1.5 meter bagi semua aktiviti solat Jumaat, solat fardu dan solat berjemaah yang lain.

“Semua masjid dan surau dibenarkan untuk melaksanakan aktiviti pengimarahan seperti kuliah Maghrib, kuliah Subuh, kuliah Dhuha, kuliah Zohor, tazkirah sebelum solat Jumaat dan tadarus al-Quran.

“Selain itu, kuliah muslimat, bacaan Yasin, tahlil, program zikir munajat dan doa tertakluk kepada prosedur operasi standard (SOP) yang dikeluarkan,” katanya dalam kenyataan hari ini.

Beliau turut mengharapkan umat Islam khususnya di seluruh Wilayah Persekutuan terus mematuhi SOP yang telah ditetapkan dan memanfaatkan peluang itu untuk mengimarahkan masjid dan surau serta bermunajat dan berdoa agar penularan wabak COVID-19 segera berakhir.


Semua pemilik premis bakal wajib guna MySejahtera: KP Kesihatan

PUTRAJAYA, 13 Zulhijjah 1441H, Isnin  – Kerajaan akan mewartakan pengunaan aplikasi MySejahtera di setiap premis seluruh negara melalui Akta Pencegahan dan Pengawalan Penyakit Berjangkit 1988 (Akta 342), kata Ketua Pengarah Kesihatan Datuk Dr Noor Hisham Abdullah.

Beliau berkata, langkah itu perlu kerana Kementerian Kesihatan Malaysia (KKM) berdepan masalah mengesan kontak rapat di premis yang tidak mempunyai rekod maklumat pelanggan sekiranya ada kes positif COVID-19.

“Cabaran kementerian untuk mengesan kontak rapat sebab pertama premis tidak menggunakan MySejahtera atau aplikasi lain.

“Kedua, premis tiada mempunyai rekod pelanggan. Sepatutnya premis perlu ada rekod pelanggan termasuk nombor telefon pelanggan yang masuk ke premis tersebut,” katanya pada sidang media perkembangan terkini COVID-19 di sini, hari ini.

Menjawab soalan mengenai tindakan KKM mengesan kontak rapat di premis yang tidak menggunakan aplikasi MySejahtera, Dr Noor Hisham berkata, KKM telah melaksanakan Perintah Kawalan Pergerakan Diperketatkan Bersasar (TEMCO) di kawasan terbabit.

Menteri Kanan (Kluster Keselamatan) Datuk Seri Ismail Sabri Yaakob, hari ini, mengumumkan Pejabat Peguam Negara akan mewartakan penggunaan aplikasi MySejahtera di setiap premis di seluruh negara, dengan pengecualian dibenarkan di kawasan luar bandar, bandar kecil yang tidak mempunyai capaian Internet.

Sementara itu, Dr Noor Hisham menasihati masyarakat supaya tidak mengambil tindakan berupa ancaman fizikal terhadap pesakit COVID-19 kes index 8937, yang menjadi punca jangkitan kepada Kluster PUI Sivagangga.

“Individu tersebut memang telah melanggar kepatuhan dan kita telah denda individu itu. Jangan kita menjalankan atau mengambil undang-undang di tangan kita. Biarkan penguatkuasaan jalankan dan gunakan Akta 342 dan akta lain yang berkaitan,” katanya.

Mengenai Kluster Bukit Tiram, beliau berkata KKM tidak menolak kemungkinan jangkitan kluster itu berpunca daripada seorang daripada dua penuntut rakyat tempatan yang kembali dari Filipina.

Katanya, KKM menjalankan saringan sasaran bagi komuniti Roman Katholik di Johor sebagai tindakan proaktif bagi mengesan dan pemantauan, sebagaimana yang dilakukan semasa kes sekolah tahfiz dan jemaah tabligh.

Kluster Bukit Tiram mula dikesan pada 25 Julai, selepas mengenal pasti dua kakitangan bukan warganegara pusat keagamaan di Taman Bukit Tiram, Johor yang dilaporkan positif.

Pada Sabtu lalu, KKM mengesan kes positif COVID-19 pertama di luar Johor bagi Kluster Bukit Tiram membabitkan bukan warganegara di Selangor.

Setakat hari ini, dilaporkan 142 saringan telah dijalankan dan dari jumlah itu 10 kes adalah positif yang mana empat membabitkan bukan warganegara.-Bernama


‘Tamak haloba’ selar netizen kepada pekebun haram durian

BANGI, 7 Rabiulawal 1442H, Sabtu – Dakwaan Save Musang King Alliance (SAMKA) bahawa, kerajaan Pahang sudah menyediakan pelan bagi menghalalkan tanah yang diteroka secara haram di Raub mendapat kecaman hebat dalam kalangan netizen.

Rata-rata mereka bagaikan tidak percaya pekebun haram berkenaan menjadikan isu tersebut sebagai keutamaan, pada ketika negara berdepan dengan peningkat pola jangkitan pandemik COVID-19.

Malaysia hari ini mencatatkan lonjakan kes baharu COVID-19 tertinggi dalam tempoh 24 jam, melepasi angka tiga digit buat pertama kali dengan sebanyak 1,228 kes baharu direkodkan.

Daripada jumlah itu,Sabah kekal merekodkan jumlah kes tertinggi dengan sebanyak 889 kes atau 72.4 peratus daripada jumlah kes seluruh negara, jumlah tertinggi dicatat negeri berkenaan setakat ini

Netizen dikenali sebagai Ishaq Nasir menyifatkan dakwaan SAMKA sebagai tamak haloba.

Pengguna Victor Lee pula mempersoalkan kewajaran pekebun-pekebun itu berkumpul, tatkala dunia dan negara ini sedang berlawan dengan penularan wabak COVID-19.

“Selamatkan Musang King lebih penting dari selamatkan nyawa manusia?,” soalnya.

Cheong Cheong memberi komen: “Your own life is not important than having this kind of gathering during COVID-19?,”.

“Selamatkan penceroboh. Pray for justice,” sindir pengguna sosial Zulhisyam Idris.

Lupa Nama pula secara sinis berkata: “Selamatkan pencuri tanah, selamatkan penyamun tanah, selamatkan penceroboh tanah.

“Dah la menyamun tanah kerajaan, lepas tu jual durian mahal-mahal,” katanya berang.


Gerakan diterima sertai Perikatan Nasional

BANGI, 29 Jamadilakhir 1442H, Khamis – Parti Gerakan Rakyat Malaysia (Gerakan) secara rasmi diterima menganggotai gabungan Perikatan Nasional (PN).

Perkara itu disahkan Presiden Gerakan, Datuk Dr Dominic Lau hari ini.

“Kami baru sahaja mendapat pengesahan bahawa kami telah diterima dalam gabungan Perikatan Nasional, pagi ini,” katanya seperti dilapor media tempatan.

Dalam surat tersebut, dinyatakan bahawa Majlis Tertinggi PN bersetuju untuk menerima Gerakan ke dalam gabungan itu.

Lau berkata, hasrat untuk menyertai PN sudah disuarakan sejak tahun lalu dan beliau bersyukur dapat menjadi sebahagian daripada PN hari ini.

Oleh demikian, Gerakan janji untuk sentiasa mewakili rakyat dalam segala perkara, mengetengahkan kesederhanaan dan akan memastikan PN sebagai wadah politik baharu negara.


Gempa bumi kuat gegar timur Indonesia

JAKARTA, 3 Ramadan 1443H, Selasa – Gempa bumi berukuran 6.0 pada skala Richter menggegarkan wilayah Maluku Utara, timur Indonesia pada Selasa namun, tiada kerosakan atau kemalangan jiwa dilaporkan.

Gegaran yang berlaku pada 8.44 pagi waktu Jakarta (0144 GMT) itu turut dirasai di wilayah Sulawesi Utara tetapi tidak mencetuskan tsunami, menurut agensi meteorologi Indonesia.

Ketua Unit Operasi Badan Pengurusan dan Mitigasi Bencana wilayah Maluku Utara, Fehbi Alting berkata tiada kerosakan atau kemalangan jiwa di laporkan termasuk di bandar Gelela, kawasan paling teruk terjejas. – Bernama


Sifat marah kelakuan tercela

KITA akan marah dengan seseorang bila dia melakukan sesuatu yang menjadikan kita ‘tak puas hati’. Dalam bulan Ramadan kita boleh kawal marah sebab di bulan ini kita mudah redha. Besarkanlah sifat redha, nescaya kemarahan akan hilang dalam diri kita selamanya. Bermujahadahlah untuk itu, hidup akan lebih ceria dan tenang.

2. Sifat pemarah ada pada semua orang. Ada sesetengah orang tidak nampak sifat marahnya kerana dia penakut. Tapi bila orang berani tidak kelihatan darinya marah, ketahuilah itu kerana dia mampu kawal dan mampu sembunyikan kemarahannya. Berhati-hati dengan orang begini kerana dia terlalu kuat sebenarnya. Kekuatan seorang pahlawan diukur dari kemampuannya menahan marah, itulah petunjuk hadis.

3. Sifat marah sifat tercela. Tapi jangan buang sepenuhnya. Ada masanya ia diperlukan untuk menegakkan amar makruf nahi mungkar. Bila sifat marah hilang sepenuhnya dari seseorang, kemungkaran depan matanya akan dibiarkan. Itu melahirkan satu sifat tercela yang lain iaitu dayus. Jadilah mukmin pertengahan; tidak dikuasai oleh marah dan tidak pula menjadi dayus.

4. Kemuncak kepada kemarahan adalah jenayah bunuh. Tiada pembunuhan berlaku tanpa marah. Sebelum bunuh, marah akan melahirkan kata-kata kesat, gangguan emosi, gangguan fizikal sebelum akhirnya berakhir dengan bunuh. Maka dengan itu kawallah sifat marah agar tidak membesar sehingga terjebak ke jenayah yang keji itu. Kenali tahap kemarahan melalui respon perlakuan dan sentiasa berusaha turunkan ke perlakuan tahap rendah sebelumnya.

5. Adakalanya kita perlu berkasar terhadap seseorang. Bahkan dalam peperangan kita perlu membunuh. Tapi biarlah akal yang mendorong perlakuan itu dan bukannya sifat marah semata-mata. Berkasar dengan panduan akal itu lebih baik kerana ia mampu dikawal. Berkasar kerana marah semata-mata tidak dapat dijangka bagaimana ia akan berakhir. Sebelum bertindak berbicaralah dengan akal dahulu selama 10 minit.

Ustaz Muhammad Fauzi Asmuni
Presiden ISMA


Tragedi Batang Kali: Runtuhan tanah tebal, berlumpur sukarkan operasi SAR

BATANG KALI, 22 Jamadilawal 1444H, Sabtu – Runtuhan tanah yang tebal, berlumpur dan berbatu menyukarkan operasi mencari dan menyelamat (SAR) 12 lagi mangsa yang belum ditemukan dalam tragedi tanah runtuh di tapak perkhemahan Father’s Organic Farm, Gohtong Jaya di sini.

Pengarah Jabatan Bomba dan Penyelamat Malaysia (JBPM) Selangor, Datuk Norazam Khamis berkata, selain itu aliran air turut menyulitkan operasi itu yang memasuki hari kedua.

Beliau berkata, sehingga kini lokasi tepat 12 mangsa hilang masih belum dikenal pasti namun penemuan peralatan perkhemahan dan barangan peribadi menjadi petunjuk penting.

“Menerusi kaedah menggali pasukan SAR akan mengenal pasti tanda seperti peralatan khemah di mana ada bersama mereka seperti selimut hammock.

“Berkemungkinan ketika kejadian yang berlaku kira-kira pukul 2 pagi dan mangsa sedang tidur dan tidak sempat menyelamatkan diri kerana kesuntukan masa dan kejadian berlaku dengan pantas,” katanya pada sidang media di lokasi kejadian hari ini.

Ditanya peluang mangsa ditemukan dalam keadaan selamat, beliau tidak menolak kemungkinan masih ada mangsa yang terselamat sekiranya mereka berpaut pada timbunan batu atau pokok yang mempunyai ruang untuk mereka bernafas.

“Tapi berdasarkan tempoh kejadian sudah lebih 24 jam dengan pemerhatian keadaan runtuhan tanah yang tebal, berlumpur, berbatu serta masih terdapat berlaku aliran air harapan untuk mangsa ditemukan selamat agak tipis,” katanya.

Norazam berkata, setakat ini, mangsa yang ditemukan ada yang tertimbus tanah dengan kedalaman antara tiga hingga lima kaki (0.91 hingga 1.52 meter), selain ada yang ditemukan dengan bahagian badan yang kelihatan di permukaan tanah.

Katanya operasi SAR hari ini melibatkan 135 anggota daripada pelbagai agensi selain menggunakan khidmat tujuh anjing pengesan serta jentera berat untuk mencari mangsa tertimbus.

Sementara itu, beliau berkata operasi pada hari kedua ini akan diteruskan selama 24 jam namun akan ditangguhkan sekiranya berlaku hujan lebat atas faktor keselamatan pasukan SAR.

“Operasi akan diteruskan sehingga kesemua mangsa dijumpai sehingga hari ketujuh dan operasi selepas itu akan dimaklumkan,” katanya.

Sementara itu, Ketua Polis Daerah Hulu Selangor, Supt Suffian Abdullah yang mengetuai operasi SAR memaklumkan kesemua mangsa yang maut belum dikenal pasti.

Katanya kesemua mayat yang ditemukan tidak mempunyai dokumen pengenalan diri ketika dijumpai dan meminta waris yang kehilangan keluarga untuk membuat laporan polis.

Dalam insiden sekitar 2.42 pagi semalam, berlaku runtuhan tanah sepanjang hampir 300 meter dan setinggi 70 meter di tapak perkhemahan Father’s Organic Farm, Gohtong Jaya di Jalan Genting-Batang Kali di sini.

Setakat tengah malam tadi, 12 orang dilaporkan masih hilang manakala 21 disahkan terkorban daripada keseluruhan 94 mangsa dalam kejadian itu.- Bernama


Prasarana tamat perkhidmatan Tajuddin serta-merta

BANGI, 14 Syawal 1442H, Rabu – Prasarana Malaysia Berhad (Prasarana) menamatkan perkhidmatan Datuk Seri Tajuddin Abdul Rahman sebagai Pengerusi Bukan Eksekutif berkuat kuasa serta-merta.

Perkara itu dinyatakan dalam satu surat ditandatangani Menteri Kewangan, Tengku Datuk Seri Zafrul Tengku Abdul Aziz yang dihantar kepada Tajuddin bertarikh 26 Mei dan tular di laman sosial, hari ini.

“Dimaklumkan bahawa Menteri Kewangan (Diperbadankan) telah bersetuju agar perkhidmatan YB Dato’ Sri sebagai Pengerusi Bukan Eksekutif Prasarana Malaysia Berhad ditamatkan berkuat kuasa serta-merta.

“Saya mengambil kesempatan ini untuk merakamkan setinggi-tinggi penghargaan dan ucapan terima kasih atas perkhidmatan dan sumbangan yang telah YB Dato’ Sri berikan kepada Prasarana sepanjang menjadi Pengerusi Bukan Eksekutif syarikat,” kata surat itu.

Sebelum ini, Tajuddin menerima kritikan pelbagai pihak susulan sidang media berkaitan insiden kemalangan dua tren Transit Aliran Ringan (LRT) di laluan Kelana Jaya, Isnin lalu.

Dalam sidang media berkenaan, Tajuddin secara berjenaka memberitahu wartawan keadaan kemalangan dalam terowong itu adalah normal dengan hanya dua tren bersama, saling bercium.

Bukan hanya itu, tindak-tanduk Ahli Parlimen Pasir Salak berkenaan pada sidang media turut dikritik, malah tindakannya yang tidak memakai pelitup muka juga dipertikaikan.


Perlu RM240,000 simpanan KWSP untuk bersara secara bermaruah

KOTA BHARU, 6 Muharram 1445H, Isnin – Rakyat di negara ini perlu mempunyai simpanan caruman Kumpulan Wang Simpanan Pekerja (KWSP) sekurang-kurangnya RM240,000, untuk bersara pada usia 55 tahun secara bermaruah.

Timbalan Menteri Kewangan, Datuk Seri Ahmad Maslan berkata, anggaran simpanan caruman berkenaan, membolehkan seseorang untuk menampung kehidupan bagi tempoh 20 tahun selepas bersara, dengan kadar perbelanjaan RM1,000 sebulan.

“Sekiranya seseorang berpencen pada umur 55 tahun, ditambah 20 tahun kehidupan selepas berpencen menjadikan keseluruhannya ialah 75 tahun, iaitu merupakan jangka hayat rakyat Malaysia,” katanya selepas lawatan ke Ibu Pejabat KWSP Kota Bharu.

Ahmad berkata antara cadangan yang diketengahkan kepada rakyat untuk menambahkan caruman simpanan mereka ialah dengan melakukan caruman secara sukarela, menerusi caruman i-saraan KWSP.

Beliau berkata setakat Jun, lebih 500,000 pencarum di seluruh negara telah melakukan caruman di bawah caruman i-saraan KWSP, selain pada masa yang sama kerajaan berhasrat penyertaan berkenaan dapat dimaksimumkan.

“Kita ingin memastikan penyertaan maksimum rakyat menerusi caruman ini, terutamanya mereka yang berada dalam sektor tidak formal iaitu peniaga, nelayan, pesawah, petani, penoreh getah dan sebagainya. Malah, mereka yang bekerja kerajaan juga disyorkan untuk mencarum, walaupun mereka mempunyai pencen.

“Melalui caruman ini juga pencarum layak menerima insentif yang ditawarkan oleh Kerajaan sebanyak RM300 maksima secara tahunan, sekiranya mereka mencarum sekurang-kurangnya RM2,000 setahun, selain dividen sehingga mencecah lima peratus,” katanya.

Ahmad Maslan berkata sebanyak 26 Kaunter Bergerak KWSP turut di lancarkan pada 4 Julai lalu di Wilayah Timur, terutama di kawasan pedalaman untuk menghebahkan mengenai caruman berkenaan selain perkara berkaitan.

“Menerusi kaunter bergerak itu, pencarum mahupun orang ramai boleh mendapatkan khidmat nasihat persaraan serta pengiraan simpanan persaraan, bagi membantu menilai kecukupan simpanan apabila bersara nanti sekali gus untuk mendapatkan persaraan yang lebih baik,” katanya. – Bernama


Zahid kata MN kerjasama ‘dangkal’, Hadi dakwa bukan pandangan akar umbi

ALOR SETAR, 6 Safar 1444H, Sabtu – Kenyataan Datuk Seri Dr Ahmad Zahid Hamidi bahawa kerjasama UMNO dan PAS melalui Muafakat Nasional (MN) bersifat ‘dangkal’, tidak menggambarkan pandangan keseluruhan parti dan akar umbi UMNO, kata Presiden PAS Tan Sri Abdul Hadi Awang.

Abdul Hadi berkata justeru PAS masih berpegang kepada perjanjian asal muafakat tersebut dan menganggap kerjasama MN masih wujud.

“Saya harap itu kenyataan pimpinan UMNO dan bukan ahli-ahli UMNO, bukan akar umbi, dalam UMNO bukan ada presiden sahaja, ada MT (Majlis Tertinggi), ada naib presiden, ada bahagian-bahagian dia, itu pandangan presiden sahaja,” katanya kepada pemberita selepas merasmikan Muktamar Tahunan PAS ke-68 di sini hari ini.

Beliau berkata demikian apabila ditanya mengenai kenyataan Presiden UMNO, Ahmad Zahid yang dimuat naik dalam Facebook rasminya menyatakan UMNO perlu bergerak ke depan memandangkan PAS hanya menawarkan kerjasama politik yang disifatkan ‘dangkal’ dalam MN.

Justeru Abdul Hadi tidak menolak kemungkinan adanya kerjasama dengan UMNO pada Pilihan Raya Umum ke-15 (PRU15) melalui platform MN berpegang kepada prinsip politik itu bersifat dinamik.

Ditanya mengenai adakah PAS telah dipanggil oleh Perdana Menteri Datuk Seri Ismail Sabri Yaakob untuk berbincang mengenai pembubaran Parlimen untuk memberi laluan bagi PRU15, Abdul Hadi berkata:

“Setakat ini tiada, sepatutnya panggil (PAS) dan bincang, sebab kita dalam kerajaan, dalam Kabinet, sebarang pembubaran kena ada persetujuan semua (dalam Kabinet),” katanya. – Bernama


Krisis air: Pantau kilang supaya tak buang bahan tercemar dalam sungai

BANGI, 4 Rabiulawal 1442H, Rabu – Dasar mementingkan pembangunan ekonomi, tetapi tidak tumpu perlindungan kawasan tadahan antara penyumbang krisis air di Selangor.

Bahkan, sehingga kini masih tiada pelan penyelesaian masalah air di negeri yang dianggap sebagai pusat penjanaan ekonomi negara dan antara terkaya di Malaysia.

Akibat krisis tidak berkesudahan, kerajaan negeri dikritik kerana dikatakan tiada pelan penyelesaian apabila kejadian sama kerap berulang.

Ketua Laboratori, Kesejahteraan dan Kesihatan Sosial Belia, Institut Pengajian Sains Sosial (IPSAS), Universiti Putra Malaysia, Prof Madya Dr Haliza Abdul Rahman berkata, sepanjang bulan ini sahaja, beberapa kejadian gangguan bekalan air di Selangor dan Kuala Lumpur berlaku.

“Antara terbesar, dua Loji Rawatan Air (LRA) Sungai Semenyih dan LRA Bukit Tampoi dihentikan operasi akibat pencemaran di Sungai Batang Benar.

“Krisis air pernah berlaku pada 1998 dan 2009 di Lembah Klang apabila tiga empangan air mengalami penuruhnan air serius disebabkan fenomena El Nino.

“Kini, ia diakibatkan perbuatan segelintir mencemarkan sungai. Natijahnya, 60 peratus bekalan air mentah kepada penduduk di Selangor dan Kuala Lumpur terjejas,” katanya.

Menulis di Berita Harian hari ini, Dr Haliza berkata, Sungai di Selangor sering dicemari melalui pelepasan sisa pihak tidak bertanggungjawab.

Katanya, di sepanjang sungai seperti jajaran Sungai Semenyih, ratusan kilang beroperasi dengan sebahagiannya industri berasaskan cecair seperti minyak atau bahan kimia, itu belum lagi kilang beroperasi secara haram.

“Justeru, kerajaan negeri yang menguruskan pelesenan operasi kilang perlu menjalankan pemantauan agar kilang mematuhi peraturan, bukan membuang bahan tercemar ke dalam sungai.

“Kesan paling ketara, pembangunan negeri terjejas. Contohnya, antara 2016 hingga Januari 2018, sebanyak 761 permohonan pembangunan hartanah baharu di Selangor terpaksa ditangguhkan apabila Syarikat Bekalan Air Selangor (SYABAS) tidak dapat memberikan jaminan bekalan air mencukupi.

“Kekerapan berlakunya lejadian henti tugas tidak berjadual mutakhir ini perlu disiasat dan tindakan tegas wajib diambil kerajaan,” katanya.

Krisis air di Selangor kali ini membabitkan lebih 1.2 juta pemegang akaun – dipercayai disebabkan bahan pelarut (solvent) yang menjadi punca kepada pencemaran bau.

Menteri Alam Sekitar dan Air, Datuk Seri Tuan Ibrahim Tuan Man berkata, beberapa kawasan kilang dikenal pasti menjadi punca pencemaran berkenaan.

Beliau pada masa sama tidak menolak kemungkinan bahan pelarut itu dibuang oleh kilang-kilang haram yang beroperasi di sekitar Selangor.

September lalu, penduduk Selangor menghadapi masalah sama – gangguan bekalan air – berpunca daripada pencemaran bau oleh kilang yang beroperasi secara haram sejak 2014.


Terlalu celupar, Mohamaddin wajar ditahan

BANGI, 5 Safar 1442H, Rabu – Calon Parti Warisan Sabah (Warisan), Datuk Mohamaddin Ketapi sewajarnya ditahan dan dibicarakan kerana celupar mengeluarkan kenyataan provokasi terhadap anggota keselamatan berhubung insiden di Kampung Tanduo, Lahad Datu pada 2013.

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, Mohamaddin jelas cuba merendah-rendahkan peristiwa yang meragut lapan nyawa angota perajurit ATM dan PDRM sebagai sandiwara percaturan politik pimpinan Barisan Nasional (BN).

“Justeru, MUAFAKAT menyeru semua bekas anggota keselamatan dari ATM dan PDRM bangkit membantah kenyataan melampau YB Lahad Datu ini.

“Buat laporan polis dan buat kenyataan media kritik sikap biadab wakil rakyat yang menzahirkan sikap tidak mendukung Rukun Negara kelima.

“…ini kerana beliau lebih banyak menampilkan sikap ‘kebiadaban dan keangkuhan,” katanya dalam satu kenyataan.

Pada masa sama, MUAFAKAT juga meminta pengundi Sabah bangkit membuka minda seluas-luasnya dan berani membuat pilihan terbaik dengan memilih calon wakil rakyat yang berwibawa yang layak mewakili rakyat Sabah ke Parlimen.

“…bukannya memilih pemimpin yang mulut celupar menghina pengorbanan anggota ATM dan PDRM bagi mempertahankan tanah air pada peristiwa berdarah krisis pencerobohan Lahad Datu 2013,” kata Haji Rashidi.

Terdahulu, tular satu video ucapan Mohamaddin yang juga bekas menteri Pakatan Harapan (PH) mendakwa pencerobohan di Lahad Datu, kira-kira tujuh tahun lalu hanyalah sandiwara.

Dalam video berdurasi lebih satu minit itu juga memperlihatkan Mohamaddin turut seperti memperlekehkan insiden Tanduo.

Berdasarkan video ucapannya itu, calon Dewan Undangan Negeri (DUN) Segama itu juga menganggap anggota keselamatan bukan ‘berperang’ dengan pengganas, sebaliknya hanya berperang dengan ayam dan anjing.

Bagaimanapun, Mohamaddin dilaporkan memohon maaf kepada anggota keselamatan dan mendakwa ucapan beliau dalam klip video itu sudah disalah erti.

Katanya, beliau tidak berniat memperkecil atau menghina anggota keselamatan yang berjuang menjaga kedaulatan negara daripada pencerobohan.


Tokoh pendidikan, pengarah pertama ITM Tun Arshad meninggal dunia

KUALA LUMPUR, 14 Zulkaedah 1443H, Selasa – Tokoh pendidikan negara Tun Arshad Ayub meninggal dunia pada jam 2.06 pagi tadi.

Mengesahkan berita pemergian itu, keluarga Allahyarham menerusi satu kenyataan berkata, jenazah Allahyarham ketika ini masih lagi berada di hospital.

Allahyarham sebelum ini dilapor dimasukkan ke Unit Rawatan Rapi (ICU) sejak Selasa lepas kerana masalah kesihatan.

Arshad, 93, merupakan pengarah pertama Institut Teknologi MARA (ITM) sejak tahun 1967 sehingga 1975 yang kini dikenali sebagai Universiti Teknologi MARA (UiTM).

Sepanjang hayatnya, Allahyarham menabur bakti di UiTM dan dilantik sebagai Pro-Canselor selain pernah dipinjamkan sebagai Timbalan Gabenor Bank Negara Malaysia dan memegang jawatan Timbalan Ketua Pengarah Unit Perancang Ekonomi, Jabatan Perdana Menteri.

Anak kelahiran Muar, Johor itu juga pernah bertugas sebagai Ketua Setiausaha Kementerian Perusahaan Utama, Kementerian Pertanian dan Kementerian Kemajuan Tanah dan Kemajuan Wilayah.

Allahayarham juga aktif berkecimpung dalam dunia perniagaan serta menjadi ahli lembaga pengarah beberapa syarikat awam dan badan berkanun. – Bernama


Kesihatan mental, inisiatif pembeli rumah pertama tumpuan Parlimen hari ini

KUALA LUMPUR, 15 Syaaban 1444H, Rabu – Usaha mengatasi masalah kesihatan mental dalam kalangan rakyat Malaysia dan inisiatif bagi membantu pembeli rumah pertama, antara yang dibangkitkan pada persidangan Dewan Rakyat, hari ini.

Menurut Aturan Urusan Mesyuarat di laman rasmi Parlimen, soalan mengenai kesihatan mental itu akan dibangkitkan Mohd Sany Hamzan (PH-Hulu Langat) kepada Menteri Kesihatan pada sesi soal jawab.

Soalan sama ada kerajaan berhasrat melaksanakan pemberian subsidi perumahan kepada pembeli rumah pertama akan dikemukakan Shaharizukirnain Abd Kadir (PN-Setiu).

Beliau ingin tahu sama ada subsidi itu akan melibatkan golongan B40 dan M40, serta memperluas Skim Pembiayaan Rent-To-Own (RTO) kepada semua pembeli rumah pertama.

Turut tersenarai, soalan Yeo Bee Yin (PH-Puchong) kepada Menteri Sumber Asli, Alam Sekitar dan Perubahan Iklim berhubung respons pelbagai industri dan pasaran terhadap Voluntary Carbon Trading (VCM).

Datuk Abdul Khalib Abdullah (PN-Rompin) pula akan membangkitkan soalan mengenai rancangan menambah baik sistem pengangkutan awam di seluruh negara dalam jangka masa lima tahun kepada Menteri Pengangkutan.

Selain itu, Wong Chen (PH-Subang) meminta Menteri Dalam Negeri menyatakan komitmen kerajaan untuk menyahjenayahkan kesalahan dadah kecil dalam usaha mengurangkan populasi banduan penjara di Malaysia.

Selesai sesi soal jawab, menteri-menteri akan menjawab perbahasan Rang Undang-Undang Perbekalan 2023 di peringkat dasar mengikut kementerian masing-masing.-  Bernama


COVID-19: 14 kes baharu, 10 penularan tempatan

KUALA LUMPUR, 15 Muharram 1442H, Khamis – Jumlah kes baharu COVID-19 membabitkan penularan tempatan sekali lagi direkodkan lebih tinggi berbanding kes import dengan 10 kes hari ini, kata Ketua Pengarah Kesihatan, Tan Sri Dr Noor Hisham Abdullah.

Beliau berkata, bagi kes import pula hanya empat kes direkodkan, menjadikan jumlah keseluruhan kes baharu hari ini adalah 14.

“Ini menjadikan jumlah kumulatif kes positif COVID-19 di Malaysia sebanyak 9,374 kes, manakala jumlah kes aktif dengan kebolehjangkitan adalah 163 kes,” katanya dalam kenyataan hari ini.

Untuk rekod, kes penularan tempatan terus melebihi kes import untuk tiga hari berturut-turut sejak 1 September dengan sembilan kes dan 2 September (enam kes).

Memperincikan kes penularan tempatan, Dr Noor Hisham berkata, enam kes membabitkan warga tempatan dan empat bukan warganegara.

“Sebanyak empat kes di Kedah iaitu tiga daripada Kluster Tawar dan Kluster Telaga (satu) serta dua di Sabah membabitkan Kluster Benteng LD. Empat lagi kes melibatkan bukan warganegara di Sabah adalah daripada Kluster Benteng LD.

“Bagi empat kes import pula, ia melibatkan tiga dari Singapura dan satu dari Filipina,” katanya.

Sementara itu, terdapat empat kes pulih hari ini menjadikan jumlah kumulatif pulih sepenuhnya adalah 9,083 kes atau 96.9 peratus daripada jumlah keseluruhan kes.

Tiada kematian dilaporkan pada hari ini dan jumlah maut akibat wabak itu kekal sebanyak 128 kes.

Sehingga hari ini, hanya empat kes dirawat di Unit Rawatan Rapi (ICU) dengan tiga daripadanya memerlukan alat bantuan pernafasan. – Bernama


Ayam halal selagi tak diberikan babi sebagai makanan: Mufti

Oleh Zuhayati Yazid

BANGI, 24 Zulhijjah 1444H, Khamis – Orang ramai tidak perlu bimbang dengan ayam yang diternak bersama babi berikutan ternakan ayam itu kekal halal dan boleh dimakan jika memenuhi syarat.

Mufti Pahang, Datuk Seri Dr Abdul Rahman Osman berkata, selagi ayam itu tidak diberikan babi sebagai makanan, ternakan ayam itu masih bersih dan halal.

“Melainkan ayam itu diberikan makanan babi menyebabkan ia terus menjadi haram namun saya yakin ternakan ayam itu diberikan makanan yang khusus,” katanya ketika dihubungi Ismaweb.net hari ini.

Terdahulu, Jabatan Perkhidmatan Veterinar (DVS) mengesahkan terdapat sebuah ladang di Seberang Perai yang menternak babi bersama ayam di dalam satu kawasan yang sama.

Bagaimanapun, DVS mendapati ayam yang diternak di ladang terbabit tidak dihantar ke mana-mana rumah sembelihan dan hanya dijual di pasaran bukan Islam sahaja serta tidak melibatkan penjualan ke lokasi lain.

Sejak Ahad lalu, tular satu video yang memaparkan satu ladang yang menternak ayam dan khinzir dipercayai di Pulau Pinang.

Mengulas lanjut, Dr Abdul Rahman menjelaskan, tindakan berkenaan tidak sepatutnya berlaku dan boleh menyebabkan makruh sekiranya ayam berkenaan terkena ternakan babi.

Justeru, beliau menjelaskan ternakan ayam berkenaan perlu dibasuh dengan bersih bagi mengekalkan status halal walaupun hanya terkena najis babi memandangkan penempatan ternakan di kawasan yang sama.

Pada masa sama sama beliau menggesa pemantauan yang tegas oleh pihak berkuasa supaya kejadian sama tidak berulang walaupun ternakan ayam berkenaan dijual kepada bukan Islam sahaja.


Pemandu mabuk: Jel 20 tahun, denda RM150,000 memadai

KUALA LUMPUR, 25 Zulkaedah 1441H, Jumaat – Ketua Polis Negara, Tan Sri Abdul Hamid Bador menyifatkan cadangan kerajaan untuk menaikkan hukuman penjara sehingga 20 tahun dan denda maksimum RM150,000 dalam kes melibatkan pemandu mabuk adalah memadai.

Beliau berkata, pihaknya pernah mencadangkan agar hukuman penjara mandatori dikenakan terhadap kelompok berkenaan bagi mengurangkan kes kemalangan melibatkan pemandu mabuk di negara ini.

“Sekiranya Parlimen meluluskan pindaan ke atas Akta Pengangkutan Jalan 1987 itu yang membabitkan peningkatan jumlah denda dan tempoh hukuman penjara, saya amat mengalu-alukan,” katanya selepas majlis penyerahan sumbangan kasut oleh Syarikat Bata Primavera Sdn Bhd, di Bukit Aman di sini hari ini.

Media sebelum ini melaporkan Menteri Pengangkutan, Datuk Seri Dr Wee Ka Siong sebagai berkata, kerajaan akan mengusulkan agar pemandu mabuk dikenakan hukuman lebih berat iaitu penjara maksimum 20 tahun dan denda sehingga RM150,000 menerusi pindaan Akta Pengangkutan Jalan 1987.

Ka Siong berkata, pindaan juga mencadangkan mereka yang disabitkan kesalahan boleh digantung lesen memandu sehingga 20 tahun.

Pindaan akta itu dijadualkan dibentang pada persidangan Parlimen yang sedang berlangsung.

Terdahulu pada majlis berkenaan, Polis Diraja Malaysia menerima 60,000 pasang kasut dianggar bernilai RM3.6 juta daripada syarikat berkenaan.

Mengulas sumbangan itu, Abdul Hamid berkata kasut terbabit akan diagihkan kepada warga polis dan ahli keluarga mereka sebagai penghargaan kepada mereka yang bertugas memerangi penularan pandemik Ka Siong.

Pihak Bata juga memaklumkan warga polis akan menikmati potongan sebanyak 20 peratus bagi sebarang pembelian kasut jenamanya di semua kedai syarikat itu di seluruh negara, katanya. – Bernama


Patuh SOP, elak kelonggaran beroperasi ditarik balik

KUALA LUMPUR, 7 Muharram 1443H, Isnin – Pemilik premis perniagaan dinasihat agar mematuhi prosedur operasi standard (SOP) Pelan Pemulihan Negara (PPN) yang ditetapkan bagi mengelak kelonggaran beroperasi ditarik balik.

Pengarah Jabatan Keselamatan Dalam Negeri dan Ketenteraman Awam Bukit Aman Datuk Zainal Abidin Kasim berkata pihaknya akan melakukan pemeriksaan pematuhan dari semasa ke semasa agar tidak berlaku sebarang pelanggaran SOP.

“Kelonggaran yang diberikan kerajaan adalah untuk memastikan ekonomi negara dapat dijana kembali, namun pada masa sama sebagai pemilik premis, mereka harus memastikan segala SOP yang ditetapkan dipatuhi bagi mengelakkan penularan wabak COVID-19,” katanya ketika dihubungi di sini hari ini.

Menurutnya mereka yang ingkar akan diberikan amaran terlebih dahulu sebelum tindakan tegas termasuk kompaun dikenakan.

Semalam kerajaan membenarkan 11 jenis aktiviti ekonomi dalam sektor perdagangan dan pengedaran di negeri-negeri Fasa Satu PPN kembali beroperasi berkuat kuasa hari ini antaranya kedai cuci kereta; kedai elektrik dan elektronik; kedai barangan rumah dan peralatan dapur; kedai perabot dan kedai peralatan sukan.

Antara SOP ditetapkan ialah pemilik premis perniagaan perlu memastikan pelanggan menunjukkan sijil digital vaksinasi COVID-19. – Bernama